url: =Ei Zomite Khantoh hun mahmah ta. Gelh - Rev. Dr. Go Za Kham - Laibu Saal\nHome > Thuluui/Articles > Ei Zomite Khantoh hun mahmah ta. Gelh - Rev. Dr. Go Za Kham\nEi Zomite Khantoh hun mahmah ta. Gelh - Rev. Dr. Go Za Kham\nGamngaikhuate in Kum2000 cinna Magazine khat bawl nuam ahih manin " Zomite ' khantoh nading thu khat hong gelh in" ci-in vaihawm upate in hong ngen uhi.Hih khantoh na ding thu pen a genhak mahmah thu khat hi a, ahi zongin kei muhna thu khat gelh dingin lawptakin ka saang hi.\nGamngai pen Tedim Gamsung khuate lakah a upa pen pawl khua khat hidingin uphuai hi.Taanglai thu thei mahmah khat a kigen Mualpi Khua-a teeng Pu Thang Tuan in " Ciimnuai panin Phaileng Khua kisat-a, tua panin Gamngai Khua kisat hi," ci-a a genna ka za ngei hi.Tua bang hileh Gamngai Khua kisat zawh kum tamsim phakhin ta ding ahih manin tu-a sanga i khantoh zawk nading bangbang i mu theilai hiam?\nEi Khamtungmite pen a khangto nai hetlo minam khat i hi lailai hi. Taanglai a i pu i pa te lokhawh singpuak daan mah bangin tudong lo kikho lai ahih manin hauh lam manawh loin zawn lam i manawh zaw hi. Tua pen thu khat ah i et ciangin khangluite zahin tuu-ma heima kek zolo, amau bangin hanciam lo, thanuam zolo i hih manin i khawhsa i kham zo nawn kei hi. Nidang lai-in a maute in taangza la in, sialkop go-in, zu nungin, tongin, gal ai-in, sa ai-in sial leh lawi tampi go-in bangsak bangkhang salu dim sak zo uhi. Nupa kop khatin sialkop go zo in, taangza ai zo uhi.\nGala taangpha e, kua ii taang hiam aw,\nKawltu tawi zo le'ng eima taang hi e,\nGala sial ta e, kua ii sial hiam aw,\nLai mi hen zo le'ng eima sial hi e,ci-in la phuak ngam uhi.\nA tupna uh penn sihkhit cianga ding le nuntak lai-a gual tungtuan nading ahih manin hanciam mahmah uh-a piang zo pah hi. Zingsang tho baih mahmah in vaikuan uh a, " Zumei tuan un" ci-in ki hanthawn uhi. Tua pen khuavak nailo in lokuan uh a, zusa vasate na ngawn zingtho nailo uh ahih manin tuan gawp kha uh, cihna ahi hi. Tu hun-a i lokuan daante en le hang, vaihamsan khit cianga lo ki kuan a, nikaai peuh leh ki ciahnuam mawk ahih manin bangna semman dinga, an bangci kham theih peuh mah ding i hi hiam? Taangza lei i cihte a neupen in acre 10, bang pha dinga, tu ciangin taangza lei khat inn 4, 5 in kho mawk i hih teh an i khamloh ding mah hi, cih theinapi hangin ki hanciam tuanlo hi. I Pu i Pate in nakpitak in na sem uh ahih manin an kham mahmah pah uh a, nisim in zu lup zoin zu le sa nezo mahmah uhi.\nA nuam belin bang a nuam bel hiam,\nZua lam len Sialki le khuang nuam e,\nZan lam len sialki leh khuan nuam e,\nZin lailen kal tang bang dam nuam e,ci-in la phuak uhi.\nTua banga gal-aih, sa-aih, taang-aih, khuai-aih i cihte pen i sih khit ciangin i kha in sila tengta muang ding, ankhing kham ding cihna a thubul pen khat ahih hangin nuntak sung mahmah in midangte tawh ki lamdanna om hi. Sa man, gal man, a tong a hang, zunung leh sialkop gote bekin a nektheih zu le sate bangmah ahih zolo te'n galet hihiai bek uhi. Tua banga minthanna a ngahte bekin zi hoih ta hoih ngahzo bekuh ahih manin hih kidemnate pasal kisa khat in hanciam pipen in nei hi.\nKa von tem bang na deih le aw,\nZangta va mat sak ve aw,\nZangta na mat zawh ciang in e,\nNa deih bel pai-au kuah aw,\nKawltei bung leh na deih le aw,\nNgalpa lian sial bang sun aw,\nKhaimu vengta na deih le aw,\nDo lai albang va that aw,ci-in la tawh thu gen uhi.\nHih i thu gente pen thupi mahmah hi. Tu dongin thupi lai hi i cihna hi loin, i pu i pate hanciam bangin hanciam le'ng gualzawhna khat peuh ngah teitei ding cih i ki hanthot nopna ahi hi.\nTU HUN CIANGA I NGAIHSUT DING\nA tomin gen le'ng i pu i pate hun leh ngeina te beita hi. Amau thupi sakte zong a kimanna om nawnlo hi. Tuate Pasian biakna le leitung pilna in beisak ta hi. Tua bang hi napi mihingte ki thadah semsemin ki zawntat semsem mawk hi. Hih thadahna le zawntatna i zawh mateng ki khangto hathat lo zaw dingin i ngaihsun thei hi.\nPaunak laibu sung ah;\n"Ihmumu ke'n la, om mawkmawk ke'n,\nsabengpa kiang panin asuahtak nadingin sakhi a tai'bangin; thangawk vasa a kitomtom bangin na suahtak na dingin hanciam in. Thadahpa aw, miksite kiangah pai inla, amau nuntakzia va en in. A maute in a uk ding leh a maikaih ding kuamah nei lo napi-in khuakhal sungin a nek ding uh, tuk hun sungin kai khawm khol uh hi. Thadahpa aw, bangtan vei lumlum dinga, cikciangin thokhia ding na hiam? Tawmkhat sung mengme lai ning, tawmkhat sung ihmu lai ning na cih kikalin, zawnna leh cihmawhna in, migilo gutate bangin a hong susia dinghi. Miginalo, a gilopa, zuau thu genin vak kawikawi a, nang hong khemnop manin, a mitheek hong pia in, a khe tawh hong khoih in, a khut tawh a hong khoih hi." Paunak 6:4-13\nHih lai siangtho hong thuhilhna tawh i gennop dang a omlaite khin ziau ni.\nTHU MUH ZAWH LOHNA\nThuhoih muh zawhloh nain supna tampi hong pia hi. Ka Pu ka Pa Khua satsa, ka lamkiatna nusia kei ning ci-a phattuamna a hong pia lopi i khua mah a, i belh tentan pen supna lian mahmah ahi hi. A thudang gen nai kei ni. Tui sik mahmah nangawn a kikham lohna ah belh tentan i hih manin siangtho zolo, i ci damlo ahih manin kisisi-a, mihing mahmah kipung zolo hi. A hing laisunte khakhamvei-in a ha peuh tok hemhamin, khangnopi teek suahin a meel ngaihbang hetlo hi.\nTua ahih ciangin inn 400/500 apha khuate bang inn 100/200 bangin gamthak zongin khua khat sat le uh amau nuntakna lah nop pah dingin a nusiat uh khuate in zong tuisik singkang khamtuam pah ding uh hi. Bang dinga tuciang dong meidawi lailai i hi hiam? Midangte khapi tung le aksipi tung nangawn ah pai ngam uh hi.\nMiHing A KiKhai Tuam Ding OM\nMi khempeuh kikim theilo hi. Sangkah khempeuh in pilna saang simkim zolo hi. Galkap tum khempeuh bu suak theilo hi. Laithei khempeuh uLian suak kimlo hi. Sum bawl khempeuh haukhin lo hi. Tua ahih manin nang siamna le kivakna theihtel kul kha ding hi. A kikhaituam zo dinga aki muangmawh khat in leiba lian mahmah in pilna saang sin henla, a theihna a siamna bangin na hong sem pah leh hoih ding hi. Tua bang mite el'bawlbawl, ko'bawlbawl se lo in, amau hong lamlahna bang mang pahpah thei le'ng kikhangto thei baih pen dingin ka um hi. E'n lah bangmahpi thei sam hetlo hi napi a theizaw khat el'bawl tha pai a, makai cing thei ding khat suksiat zawh ding bekbek lungsim i neih lai teng ki khangto zo mahmah lo ding hi. Mihing a ki khaituam ding khat Pasian piak hi a, Simmi hi taleh, Zomi, Thahdo, Thahthang,khat vei lai-a mi simmawh daipamta khat hi tase leh mipil, mitei, mikhai tuam khat a hong hih nakleh pahtawi ding ahi hi. Laisinna pen a saangpi a tungzo dinga pilna le neihsa in acitzawh khol kei leh i zat khop ding i theih ciangin khawl khiana kivak zawh na'ng na sep khat sep pah ding hoihzaw ding hi. Nuntakna pen laibek ah om loin i khut sungah om zaw hi. Lungsim le khut le khe a zang theite ki vakzo hamtang hi.\nIsreal gama lokhawhzia a vasin officer khat thu ka va dotdot leh, " Isreal gamah lokho liana ki ngaihsun khat in acre 2 ciang kho zo uh hi. Isreal gamah mizawng om loin hau kim tek mai uh hi. Mi khatin ni khatin nai 12 atawm penin na sem uh hi. A tampen pi 100 patle bang bek sungah khaici ciing uh hi. Ni salua mahmah ahih manin puanpa kisilh thei lova, puansah neunau tawh na ki sem hi. Plastic sah mahmahte zangin innlam uha, tua sungah khaici mehthuk, manta, ankam namkim leh lenggah cing uh hi. Agah hoih thei mahmah a, a zawl petpat, a gek geihgaih cih bang omlo ahih manin gamdangte in leiuh ahih manin hau thei mahmah uh hi. Ei'gam ah bel a mau zuun zawh bangin gamdang a zuak khiat zawhzah dong dingin piangzo lo ding hi. Ahi zongin ei'gama i zuak ding le i nek ding piangsak zo leeng hauhna piang thei veve ding hi", hong ci hi. Hih thu pen maansa mahmah ing. I Kawlgam pen bangzahta in sa i cih hangin Isreal gam tawh kinak khaih mahmah lai hi. Nasem thei khempeuh vakthap loin nasem ciat le'ng noptak in ki nungtazo ding hi. Zawn sangin hauh mah nop zaw a, anlim nek mah nop zaw hi. Nikten puansilh hoih mah silh zoin, innnuam mah nei zo le'ng i lungkim mahmah dinghi. Hih banga a pian theih na ding i khut sungah om hi, cileng kikhial lo ding hi.\nA MUN ZUI-A KHUA MUHDING KISAM\nI Gam i lei ah bangzah ta-a i hanciam hangin mi khempeuh nopsa khin zolo ding hi. Tua ahih ciangin tawldam theih zawdeuhna mun, luzang vanpuak lohna mun, mawtaw tun'na, gunkuang tenbaw tun'na gunpi gei, vanleng meileng tun'na munte i belhtheih mateng i tawldam ngeilo dinghi. Lokhawh singpuakna ah, mihing khat tha sanga azah 100 bang a hatzaw set tha ( Machinery Implementation ) loin kihau zolo hi. I zawn hangin tumh peuh leng hih sette aki neihzawh nang thu om hi. Kum tampipi khit cianga a kine thei pan singgah kungte i hah suan mahmah hangin i suan kum leh a gah i ngah mateng kum tampi sung ki puksih lawh dektak hi. Tua sangin kha 3, kha 6 sunga sum suak thei, kum khat a 2 vei bang akila thei khaicite ciing leng kinopsa baih penpen ding hi. Khangluite in, " Sakhi thatlo ngaltang tum" a cih banga i hih zawhloh pi ding i hanciam kankan hangin a mual suah zo ding mi baihlo hi.\nTu ciangin ei mite zong i muhna hong khangto mahmah a, sum zong dingin gam tuamtuamah kileng khia tek hi. Passport bawlna ding cih mah, Agent te piak ding cihmah dangka a tulza tampipi leitawi ngam in kihanciam thei mahmah hi. Hih pen hanciamna hoih mahmah khat hi a, lungdam huai mahmah hi. Ahi zongin gam dang-a na a vasepte uh a tunga i gente vive mah na hi lel mawka, ei zong ei gam mahah sem pah leng a piang thei hilo ahi hiam? Pawlkhatte a tuahphat mahmah hangin, pawlkhat in khemna tuak in, nasep ngah zolo, kimat kihen peuh tuak in, hum zut sa-in silo beka a hong ciah kik tampi tak mah om leng ki lawm hi.\nTua hi a, khut tawh lokhawh hun hi nawnlo settha tawh, luzanga vanpuak hun hinawn loin mawtaw tha tawh, i khawhsa luzanga va pua a va zuak kaawikaawi hun hi nawn loin, i inn zangah hong ki lei hun hi ta hi. Hih bang teng i septheih na ding pilna pen, ganan tuat theih na dingin, agawm, adawh khiat leh akhansakna thei leng ki cingta hi. Luplup, vakvak hun hilo, sep pah hun hita hi, cih i mite a ding ka deihsakna lianlua ahih manin ka ngaihsut theih tawpna tawh kong hanthawn hi. I Khawhsa khamzo phot leng, tua banah khantohna a tuamtuamin hong zui thei pan bek ding hi.\nSource ; Gamngai 2000 jubilee magazine.\nItem Reviewed: Ei Zomite Khantoh hun mahmah ta. Gelh - Rev. Dr. Go Za Kham Description: Rating: 5 Reviewed By: Cinpu Zomi


timestamp: atn

url: =Philippines gamsung ah kumthak muakna in losan kinaklotlua in mi 191 in liamlawh :: ZOMI DAILY\nposted on 1 January 2018 at 3:21 pm Lomkholna: News, Philippines, Sawltak, World\nPhilippines gamsung ah kumthak muakna in kep leh losan “Fireworks, Firecrakers” cihte ki limzatlua ahih manin, mi 191 takin liamlawh uh cih AFP pan kiza hi. Philippines President Rodrigo Duterte in Firecracker zatpen khiamding ci’n thu apiaksa himahleh New Year muakna in aginngaih theithei kilawn ziahziah veve hi.\nAbeisa kumte ahzong kumsim in hihbangdan pawithupi aom ciangin Firecracker kilimzat mahmah a, asi leh aliam zong tampipi omtheizel hi.\nTuabang in akisamlopi in Firecracker akizatpen phattuamna omhetlo ahih manin, abeisa June khasung in President Rodrigo Duterte in Community Fireworks Display te zatlohding, khuasung vengsung gamlumsak loding ci’n khamcipna letmat athuh ahihi.\nPhilippines gamsung pen atamzawtham Christian vive ahi uhhi. Ahi zongin Chinese te ngeina pawlkhat leh tangtawn in akizang ngeina pawlkhat ki gawmkhawm in, kumthak ciangin Firecracker agin ngaih theithei in lawnziahziah uhhi. Tuapen abeisa ahoihlo, dawigilo te taikhiahen cihbangdan in ngaihsutna tawh alawn uh ahihi.\nPhilippines Health Secretary Francisco Duque in agenna ah 2018 kumthak New Year muakna in Firecrackers akilotna hangin mi 191 takin liamlawh uh cihi. Tuazah aliampen abeisa kum 5 sungtawh tehkak ciangin mi tawm aliamzaw cisawnsawn hi. Abeisa kumte sangin aliampen 77% bangin kiamzaw cihi. Ahi zongin hihbangdan Firecracker hangin sihna leh liamna te aomvetloh nadingin Health Department in Firecracker zatding khamcipsawm hi ci’n genbeh hi.\nChinese te’nzong Chinese New Year ciangin losan, Firecracker leh Firework tuamtuam puakdamdam in lonziahziah uhhi. Hindu te’nzong Deepavali hunciangin losan naklohthei mahmah uhhi.\nAhi zongin Singapore gamsung leuleu ah losan Firecracker, Firework cihte pen khuasungah mawklotsak hetlo uhhi. Singapore gamsung ah Firework, Firecracker cihte pen National Day, New Year, Chinese New Year leh Christmas cihte ahzong aki ciangtanna munbek ah sawlna ngah thunei te bekin lawnthei uhhi.\nMalaysia gamsung leuleu ah Firecracker pen utbangbang vengsung ah kilawn ziahziah hi. Chinese New Year ciangin Sen te’n lawnziahziah, Deepavali cianglah Hindu te’n lawnziahziahzel, Malaysia National Day cianglah gambuk in lawn, Tamil te’n atuam, Christmas leh New Year cihte atuam, amau thangah hunhun in agin ngaihtheithei kidem in lawndamdam uhhi.\nMore: Singapore ah pasal khatin losan “Firecracker” lawn ahih manin kiman\nKawlgam sungahzong nung meivakpawi sungin losan kinaklot mahmah cih kiza kawikawi hi. Hih losan Firecracker tepen adiakdiak in naupangngek leh piteek puteek te’n thuaklah, agin ngaihlua, agimzong katgim himawk ahih manin, ki thuaklah mahmah hi.\nZogam ahzong nidanglai in losan akilot ciangin ak pulnuam kici a, khuasung ah losan lotpen kizadah mahmah hi. Phattuamna omlua hetlo himahleh pawlkhat in sum tampipi bei in, losan “Firecracker” lawhpuak ziahziah veve uhhi. Sawltak #zomidaily\nPrevious: Aki mangngilh khakding (Lest we forget): Bethel AG, Tedim ~ Pau Za Mung\nNext: Costa Rica ah vanlengkia, mi 12 si in, US gammi 10 kihel


url: =Tedim Pau hong piankhiatna ~ Dr. James Dongno :: ZOMI DAILY\nTedim Pau hong piankhiatna ~ Dr. James Dongno\nposted on 6 October 2015 at 9:25 pm UTC+9:30 Lomkholna: Article, History, JamesDongno\nKampau in ong kinai sak in, ong gawm khawm aa, minam khat ong suak sak hi. Pau om masa lo-in minam om thei lo hi. Minam kician khat i hih nadingin, pau, athupipen khat ahi hi. Tua ahih ciangin, i taang pau, i Tedim pau bangci bangin ong piang khia cih i theih ding thupi hi. Mi pawlkhatte-in “Tedim pau pen, “Tedim ah i teen khop ciangin pau nam tuamtuam kigawmna pan ong piang khia hi “ ci-in agen, lai aa a-at uh i za, i sim kha zeelzeel hi.\nHih pen athupi mahmah Tedim mi nampi khat ii taang-pau, i common dialect, i Tedim pau, ong pian khiatna taangthu laai-gil hi aa, zaangkhai laak lo-in, limtak ngaihsunin i etcian phat ding thupi hi. Tangthu leh leitung ah apiang ngei thute siksanin, logical, theithei dingin i enpha ding hi. Pau tuamtuam azang minam tuamtuamte ateen khopna panin taang pau, lingua franca, khat ong pian khiat theihna dingin anuai aa thu nihte lak ah khat zawzaw hang ahi hi.\nI. Pau tuamtuam kigawmna panin pau thak nam khat, taang-pau (common dialect) in ong piang khia (evolved) thei hi. Hih pen haksa mahmah ban ah sauveipi, kum a-tulin akiteen khop, khit ciangin damdamin piang thei bek hi. Piang mengmeng nawn lo hi\n” Tedim ah i ten khop ciangin pau tuamtuam kigawmna panin Tedim pau ong piang khia hi” i cih ciangin, “pau-kee tuamtuam, (Teizang, Saizang, Sihzang, Zo, Thado, Gang pau, ctp., (cihtepawl) kigawmna pan, a-om ngei nai lo, kam-pau thak (Tedim pau), ong piang khia tawm, ‘evolved,’ hi “ cih nopna ahi hi. Ahi thei ding mah hiam?, a hi ding sa kha aa akizuun mawk hiam? limtak i enpha ding hi.\nHih mite kum tampi sung ong teen khop zau uh ciangin 5th Century panin 11th Century dong, (kum 600) khit ciangin Old English ong piang khia zo liailiai pan hi. Tua khit, Middle English pen 11th pan 15th Century (kum 400 ) khit ciangin ong piang pan aa, tua zawh ciangin 15th pan 17th Century dong (kum 200) khit ciangin Early Modern English ong piang zo pan ahi hi. Tuni aa kizangh Modern English pen 17th Century pan tu ciang, (kum 300) val bang hun saupi la lai hi. Avekin, tua pau nam tuamtuamte kigawmna pan (kum 1500) val khit ciangin, tuni aa kizangh English pau piicingtakin, ong suak khia, evolved, zo pan ahi hi. (History of the English language, Wikipedia Encyclopedia; Cecigani Fousto 1981, Mallory, JP 2005 and Simek, Rudolf 2007 te ki-etkak )\nHi bang aa ong pian khiat theih na dingin ateen khop hun lai-un, sumzuak-sumlei, trades, lehRoman galkap sung ah nasepna cihbangin kihel-kigawm khopna hoih mahmah nei uh hi. Lai zong nei khin uh hi. Pau kigawm theih nadingin, trades, sumzuak-sumleina athupipen khat ahi hi. Tua bang hi napi, Angles, Saxon, Jutes, Frisii, Franks leh Latin mite pau kigawmin pau thak nam khat ahi, English, piicingtak aa, ong pian khiat nading kum 1500 val kisam mawk hi.\nTua ahih leh, Tedim ah Zomite i pau tuamtuam kigawmin pau picingtaak khat ahi, ‘Tedim pau’ ong pian khiat nading zah dongin bang tanvei Tedim ah i teeng khawm ngei hiam?, i ‘suulzuih’ ding hi. Ciimnuai aa kipan tu ciang, hun thumin i khen ding hi. 1. Tedim kisat maa, (Pre-Tedim); 2. Tu- maa aa Tedim, ahk.(ahih keh),Tedim Masa (Former Tedim), 3. Tulaitak aa Tedim (Today Tedim) ci-in khenin i en ding hi.\nHih hun pen, Ciimnuai i teen lai 1569 kiim [ Dr E H East-Burma Manuscript, page 123. (1400 kiim a-ummawh zong om hi )] pan Tedim Masa akisat 1650 kiim ( pawl khatte’n, 1550 kiim ) sung teng ahi hi. Ciimnuai ah khang giat akiteen khit ciangin mun tuamtuam ah ki lal khia hi. Tu aa Tedim khua mun pawlteng ah nidang pekin, Thahdote, Vaipheite, Guite, Ganghte, Thawmte, Kawmte, mun tuam ciat ah hun tuamtuam sungin nateeng ngei uh hi. Tual gal om hun lai ahih ciangin, khat leh khat kikihta-in teeng khawm lo uh hi. Khuangzang, Sekzang, Phuaizang leh adang mun tuam-tuam ah na teng uh hi. Tedim kisat maa, Pre-Tedim hunin teeng khawm lo ahih ciangin, pau ki gawm lo hamtang ding hi\n(1) Earlier Former-Tedim : Tedim-Masa ii atuunglam,1650-1840 :\nHih pen,Tedim kisat pan kipan, Pu Kam Hau, Pu Mang Gin leh Pu Khoi Lamte ( atomin, MKK ) makai-in ong uk maa hun teng ahi hi. Tedim kisat maa hunte mah bangin, gal leh sa tam lai ahih manin kiteeng suak zo lo-in kinusia kik zeelzeel hi. Tua ahih manin, “Tedim ah tap kuavei kiluak hi” ci-in khangluite-in na gen uh hi. Teeng suak zo lo-in giatvei na lal uh ahih ciangin, Tedim-Masa ii atuunglam, Early Former-Tedim hun sungin zong i pau-te kigawm lo ding hi.\n(2) Later Former-Tedim : Tedim-Masa ii anunung lam, (MKK) te-in ong uk hun, 1840-1889 :\nHoihtak leh nuamtakin khuapi lian khat asuah dong Tedim ah amasapen akiteen khop hun ahi hi. 1800 ma pawl aa kipan Guite Pu Mang Sum (atupa Pu Mang Gin tawh) in a uk ciangin gal launa tawm semsem ahih manin kilawi nawn lo-in khang to semsem hi. 1840 kum aa kipan Pu Kam Hau, Pu Mang Gin leh Pu Khoi Lam (MKK)te-in, ong makaih uh ciangin Dimtui vang khua, inn 300 val aphak dong lungmuangtakin Tedim ah kiteng khawm hi. Hih pen minam-kee tuamtuamte Tedim ah kihelzau-in ngaihmuang-takin i ten khop amasapenpen hun ahi hi. Ih pau kigawm ding hi leh hih hun sung bek hi thei kha ding hi. Ahih hangin kum 50 bek sawt hi. 1889 kum ciangin gamkeek Mangkang kumpi-in Tedim haal ( Dr Desmond’s Kelly’s Burma Campaign, page 29 ) ahih manin kinusia-in, ‘Dimtui vang khau-inn 300 val, Tedim – Masa (Former-Tiddim) ong bei leuleu hi. Tedim khua anunungpen akilawihna ahi hi.\nHih hun tomno, kum 50 sung bekin i pau tuamtuamte kigawmin Tedim pau khat ong piang tawm, evolved, thei vat lo ding hi. Banghang hiam cih leh ei sangin, atamzaw, sumzuak- sumleina leh lai anei khin, aki helzauzaw, Europe gam mite nangawn kum tul nih dektak ateen khopna sung uah, Mangpau-aluui, Old English, ciang bek ong pian nading nangawn kum 600 val kisam hi. Tua nangawn, apiicing Mangpau, English, hi nai lo lai hi.\n3. Tu-aa Tedim hun : ( Today-Tedim ), 1910 pan tuni dong : A nihveina nuamtak i teen khopna :\nGam-keek Mangkang kumpi-in Tedim ong haal ciangin Tedim masa ong bei-in kum sawm nih sung Tedim ah Zomi ateeng om lo-in kinusia hi. 1891 kumin Tedim ong la (KBC), aa, ong tonpih uh anasem Gorkhate, Kala sumbuk bawlte leh Sen inn lam thei khutsiamte bek na teeng uh hi.Tua hunin Tedim ah Golkha pau leh Urdu pau bek kizang hi. Tu laitak aa i Tedim khuapi ( Today-Tedim ) ah, 1910 kiim aa kipanin Zomite tawmtawmin kiteeng kik panpan hi. Tua Zo mite, Losau minam-kee, Pu Neng Thawng, Teizang minam-kee Pu Pau Za Kam, Saizang minam-kee Pu Gin Thual, Pu Thang Langte, leh Khuano minam-kee, Pu Thawng Cin ( tawmvei khit ciangin, ciah kik ) te Tedim ah nateeng masa uh hi.\nPu Neng Thawng, Gawngmual khua pan hi aa, Lamzang-Losau pau ( Lai i neih ciangin Kamhau pau kici ) na zang hi. Pu Pau Za Kam, Teizang pau, Pu Gin Thual leh Pu Thang Langte, Saizang pau, Pu Thawng Cin, Khuano pau na zang ciat uh hi. Tua zawh kum thum, 1913 ciangin, Lamzang-Losau pau ahi, Kamhau pau ci-in Zolai ki bawl hi.( anuai ah acingzaw-in) Hih kum thum hun sung bekin i kigawmna pan pau athak, Tedim pau, ong piang khia tawm lo ding hi. Tua hi aa, Tedim ki sat maa aa kipan, Tedim Masa (Former Tedim) hun nih (earlier leh latter) sung ahi zongin, Tuni-aa-Tedim (Today-Tedim) ah akiteen kik tuung kum thum hun sung ahi zongin, i pau tuamtuamte kigawmin Tedim Pau ong pian, evolve, theih nading in hun, mun leh thu om ngei lo hi.\nTu aa ih taang-pau ‘ Tedim pau’ thu i gen ciangin, Losau-Lamzang thu gen loh phamawh hi. Banghang hiam cih leh, i taang-pau, Tedim Dialect, pen akhanglui mahmah Losau-Lamzang mite pau-awkaih ahi hi. Losau pau leh Tedim pau pen 98% sang atamzaw kibang hi. Paukee dangte mah bangin, khua khat leh khua khat awkaih ki lamdanna tawm nono om hi. Gentehna (gtn.) in Teizang pau ciatciat Mualbem khua leh Mualnuam khuate awsuah kibang khin lo hi. Saizang pau veve Saizang khuate leh Phaizate awsuah ki lamdang hi. Sihzang pau mah hinapi, Thuklai leh Voklak khuate awsuah kibang lo hi. Ahih hangin pau-kee nam khat ahi khawm ciat uh hi. Tua bang lian mahin Losau leh Tedim pau , nam khat ahi hi.\n“Nan Tal na han tualzaang ah ee, Sialcing naupang lam nalingling ee//, Nan Tal nong lam ding sang ee “ (Rev. Dr Go Za Kham kiangpan) Hih la-in tua hun lai pekin Losau-Lamzang pau leh tu aa i Tedim pau kibang hi cih ong lak hi.\nHun khat lai-in Lamzang Hausa Pu Thang Go in a zikik leh a tate nih tawh Losau khua (anihveina) na sat hi (Zomi Encyclopedia- Sia Pum khan Nang) Losau pen Lamzang khua gei hi aa, amite zong Lamzang pan mah ahih ciangin, Losau mite Lamzangte/Lamzangte Losaute mah ahi hi ( Pu Lo Za Khen 23.05.2014). Tua ahih manin, khanglui, upa mite-in, Lamzang awkaih azang, Anlang, Buanli, Gawng, Kansau, Lailui, Ngennung, Suangsaang, Thangkhal, Tonzang, Tuithang, ctp., ‘Losau mi – Lamzangmi’ na ci uh hi. ( Pi Ging Zen, No. 1, Pu Vum Tual,. No. 2, Page 6 leh Pu Dam Khupin agen, atupa, Pu Kham Go Pau zakna bang, Pu Kham Zen, leh adang khangham mite gennate)\nLamzang pen awkaih akibatpih, Anlang, Buanli, Gamlai, Gawng, Lailui, Mauvom, Ngennung, Suangsaang, Taaklam, Tonzang, Tuithang, ctp., khua 30 valte sung ah akhangluipen, a- uhaampen, abulpi, aphungpi ahihna kimu thei hi. Losau-Lamzang mite amimal limlimin tam, (khua 30 val) hi. A awsuah uh neem hi. Teitangin navaak uh hi. Mi pawlbawl siam uh hi. Kipawl khawm thei uh hi. Thu khual uh hi. A pau uh thakhauh hi.\n“J H Cope Topa 1910 kumin Tedim ong tun khit ciangin “Zolai ong bawlsak ding aa aki pat, hunin Kam Hau uk kici i gam sung ah pau nam 10 val bang na om khin hi. Tuate-in: Teizang, Khuano, Phaileng, Losau, Paihte, Dim, Saizang, Zo, Thahdo, Hualngo, cihte ahi hi.”(‘Tedim pau tawh Zolai ki bawl cilna’ – Pi Luan Za Cing ) Zolai aki bawl ding ciangin, siahkai tingteng, Thahdo, Zo leh Paihte hausa gukte-in Tedim khua sung aa kizangh pau tawh bawl ding adeih uh ciangin, (Pu Ngul Lang’ Diary), Cope Topa-in Tedim khua sung aa kizangh pau tawh Zolai ong bawl sak hi. Tedim khua sung ah bang pau kizangh cih, i en ding hi.\nTedim kiim teng ah Losau pau-awsuah azang tingteng Gawng, Lamzang, Lailui, Ngennung, Thangkhal khuate leh, Lamzang-Losau tawh awsuah akinaipen, Saizang pau azang, Teklui, Lailo, Tualzang, Sezang, leh Saizang khuate-in Tedim uumcih diimdiam uh hi. Tedim pen Mangkang Vuandok zum omna leh sumbuk om masakna khua ahih ciangin, vanlei ding, vanzuak ding, zum vai leh apai, ahawh mawkmawk, a-va en dingin hih khuate panin kinilehin nisimin Tedim nawksuk-nawkto uh ahih manin, Tedim khua sung ah Lamzang (Losau pau) leh Saizang pau akizangpen pau ahi hi.\nTua hun, 1910 kiim pawlin Kamhau Uk sung ah, ‘Tedim Pau’ cih om nai lo hi. (Atung ah, Tedim pau tawh Zolai kibawl cilna.) Om hi leh, na kihel hamtang ding hi. Tua ban ah, Mangkang kumpi-in, i ngeinate ong kem suak sak lai-in, siahtung-siahphei zong ong pia sakin, Kamhau upadi zong ong zang sak lai ahih ciangin, ‘Tedim Pau’ om hileh, ‘Tedim Dialect’ na ci ding hi. Tua tham lo-in, Tedim aa omte-in zong na deih, na kal ding uh hi. Om lo ahih manin, Tedim khua sung aa kizangh Losau (Lamzang) pau tawh Zolai kibawlin,‘ Kamhau Dialect ’ na kici hi.\nPau-kee tuamtuamte lak pan Losau-Lamzang pau ong thahat semsem hi. Tu-ni aa Tedim (Today-Tedim) khua akisat tuung lai-in akizang masapen pau nam nihte sung ah khat ahi hi. Cope Topa-in Tedim khua sung ah kizangh Losau pau tawh Zolai abawl ciangin, Losau mi, Gawngmual khua Sia Cin Lang in na huh hi. Tua Losau pau pen ’Kamhau Dialect’ ci-in saang ah kisin sak ahih manin official dialect, ong suak aa, zum lai leh laipai khempeuh ‘Kamhau pau’ kizangin, i gambup ii taang pau ong suak hi. Tua hun lai-in Kamhau gambup pen tu aa Tedim gam, Tonzang gam leh Kansau gamteng khempeuh ahi hi. Suahtakna i ngah ciangin hih gam teng avekin Tedim gam kici hi.\n-1919 kumin, Cope Topa in ‘Tedim Thukizakna Lai’ ci-in tadensa, ‘Kamhau pau’-in ong bawl sak hi. ‘ Tedim pau ‘ kici nai lo hi. Sang aa kisin laisim bute zong ‘ Kamhau Dialect ‘ na ci hi.\n-1923 kum Nov 21 ni-in Sia Po Ku leh Zomi tapidaw suak masa Pu Tun En, Vial Nang, Dam Suan, Cin Lang, Khup Thang, Ngul Suan Dam Khup leh Awn Khua Ningte-in ong bawl phat uh, athumveina, Third edition, i labu, ‘Tedim La Bu’ kici ta aa,‘Tedim pau’, cih kipan ta hi.\n-1948 kum, Independence i ngah khit ciangin, hun ong kikheel pha mahmahin ‘Kamhau’ cih sangin, i gambup a-uk Vuandok zum omna, ‘Tedim’ ong minthang zaw semsem ahih manin, Tedim Subdivision min hang tawh ‘Tedim gam – Tedim pau’ ci-in ong kizang paisuak ta hi. Tua aa kipan..\n-1951-1952 kumin Rev Hau Go-in, Xristian La, ‘Tedim Kam’ ci-in, ahi zongin,\n-1969 May 14 ni-in TBCEU in ‘Tedim Labu’, ci-in ahi zongin\n-1992 kum ciangin ZCLS in zong ‘Tedim Labu’ mah ci-in ong bawl uh hi.\nHih bangin i taang pau, ‘Tedim Pau’ – ‘Tedim kam’ ci-in ong kip semsem ta hi. Hih i ‘Tedim pau ‘ pen paukee khat hi lo hi. Teizang, Saizang, Sihzang, Zo, Khuano, Vangteh, Hualngo, Paihte, Phaileng, Hualngo, Thado, Dim, ctp.te bangin paukee hi lo hi. A neituam om lo, i gam bup aa i taang pau, ‘Tedim pau’ ahi hi. Tua hi aa, ’Tedim pau’ cih kammal, tangthu tawh i et ciangin, 1948 khit ciangin damdamin ong kip, established, hi pan aa, khangmoi mahmah hi. Kamhau Gam bup ii pau-in Kamhau pau ahih mah bangin, Kamhau, Tedim tawh i laih ciangin, ‘Tedim pau’ zong ‘Tedim Gam bup ii, anei tuam om lo, i taang pau ong suak hi. Hih pen i tel ding thupi hi; ‘ Paukee hi lo hi.’\n1. Earlier part of Former Tedim hun: Kiptak kiteeng lo-in, ‘tap kuavei kiluak’ hi Tap kuavei ki luak ahih ciangin giatvei, gal kitai ding aa, I pau kigawm man lo ding hi\n2.Later part of Former Tedim hun: Kum 50 sung bek nuamtakin kiteeng khawm hi. Kampau khat kum 50 sung bekin, evolve, thei lo hi. .\n3. Today-Tedim, (Tuni – aa i Tedim) hun: Tedim akiteen kik zawh kum thum ( 1910-1913) khit ciangin, Kamhau (Losau) pau-in lai i nei ta hi. Kum thum sung bek in pau nam khat piang khia, ‘evolved’ tawm lo ding hi. Hici bang teng hi aa, Tedim ah i teen khopna pan Tedim pau ong pian khiat theih nading thu, mun leh hun om ngei lo hi.\nSakhi tui nekin pan leng :\nAkigen mawkmawk bangin Tedim ah i teen khopna pan Tedim pau ong piang khiatawm hi phiingphiing lo hi. Tedim kici kammal apian maa Ciimnuai laipekin adang pau-kee te bangin a-omsa, Lamzang-Losau pau-kee khat ahi hi 1913 kumin tua Lamzang/Losau pau tawh lai i nei aa, ‘Kamhau Pau’ kici-in, saang ah akisin aa kipan ong thahat semsem hi. Suahtakna i ngah, 1948 khit ciangin, ‘Tedim pau ‘ kici pan ahi hi. Pau kee tuamtuam sung lakpan Losau pau-kee ong athahatpen aa asawt ciangin, i taang pau, Tedim pau, ong suak ahi hi. Mai lam ah ‘ Zopau ‘, ‘ Zokam ‘ i cih hun zong ong tung lai ding hi ci-in ka um hi.\n2. 1948 kum, Independence ih ngah khit ciangin, Tedim gam ah amasa pen Party nih mee tawh kiteelna 1952 kumin om aa, tua hun laitakin Pu Vum Tual Tedim ong pai khat tawh kituak hi. Ka pa, Gin Thual, tung. “ Hih pen Thu Hoih Vaihawm Pawl ( THVP) leh Khamtung Suahtak Vaihawm Pawl ( KSVP ) kiteelna hi aa THVP te pen Lamzang mi – Losau mite-in panpih zawdiak in tua lo tengin KSVP panpih uh hi. Kei zong Lamzang – Losau mi hi’ng. Ahi zongin ke’n ka mee-tang KSVP-te pia ning” ci hi. ‘Losaumi ‘ akicih ciangin, suang tawh deen ong sawm pi Ging Zen’ khuapih sa-in kihta sim pian pah ka hih manin ka mangngilh thei ngiat kei hi.\n(For ZOLUS No. 18, 2014)\nby Dr J Suan Za Dong Sydney, Australia\nPrevious: Ka muhpak US Gamthu pawlkhat (17) ~ Awn Za Pau\nlian do says\nman mah mah ei lamzang gam zong lian mahmah hi ,tu aa Tedim khua ih cihcih teng zong lamzang leh gawng gam hi,.zalui pan Meitei gun huam hi,\_. nidang in meigun kheng . to laihong cizong om.


url: =Datsi kibuak in aki hallupsawm Rohingya khat thong kha 6 kiading in thukibawl :: ZOMI DAILY\nposted on 13 September 2017 at 9:53 pm Lomkholna: Malaysia, Myanmar, News, Sawltak\nMalaysia, Kuala Lumpur khuasung aom Ampang Park LRT Station geiteng ah abeisa August 30 ni in Rohingya honkhat kikaikhawm ngeingai uh a, Myanmar Embassy mai ahzong lungphona aneinei honkhat om uhhi.\nTua mipi akikaihkhopna ah Rohingya khat amahleh amah datsi kibuakin ki halsawm ahih manin, Malaysian Police te’n naman uhhi. Tuapa pen kum 19 aphakhin Ali Johar Jamal Hussin kici khat hi a, ansai ah nasem Restaurant Helper khat ahihi.\nTuabang in amahleh amah aki hallupsawmna hangin tuni in thukhenzum ah Magistrate Ahmad Solihin Abd Wahid in kha 3 sung thongkiading in thu piata hi.\nTuaban ah Malaysia gamsungah Travel Documents bangmah neilopi in agutlut ahih manin, tuahang inzong kha 3 sungmah thong kiading in thupia ahih manin, athongkiat hunding pen kha 6 sung ahihi.\nTuabang in thukhenmang te’n thu apiak ciangin tuapapen khatuiluang in kap cihi. (amahleh amah aki thahlupsawm pen thong kha 3 + 3 kiading in thu apiak ciangin kap cihbilbel zong lamdang kisa a, pawlkhat te’n ki thatlumding in akineih hilehding hi cihsan uhhi)\nAli Johar Jamal Hussin kici tua aki thahlupsawmpa in agenna ah ka nuntak hangin akhiatna omlo hi. Kawlgam aom ka innkuanpih te hongki kaplupsak, Bomb tawh hongki densak hi. Tua ahih manin keizong asinuamzaw hi’ng ci’n khituiluangsa in genkhia cihi.\nTuaban ah asanggam khatzong Bangladesh gamsung ah taikhia in, amahpen Malaysia zuanin ataikhia cihi.\nJalan Ampang sungteng ah lungphona akineihni in Dang Wangi Police Officers te’n a encik uh hi a, lungphona aneipen mi 2000 bang phading ci uhhi.\nVideo: 44 Arrested In Rally Outside Myanmar Embassy\nAmahleh amah datsi akibuakkhit ciangin Police Officer te’n delhphei uh a, bangmah agamtatloh nadingin genpih uh cihi.\nTuakhit ciangin palik te’n damdam in thu genpih uh a, anunung ah amansuakziau uh ahihi. Amahbek thamlo, tua lungphona aneite lakah pawlkhatzong gitloh gamtatgawp uh ahih manin, tuani in Rohingya tampi kiman uhhi. Tulaitak Malaysia kumpi thunei te’n Rakhine buaina hangin Bangladesh gamsung ah ataikhia Rohingya te hehpih mahmah in buaipih mahmah uhhi.\nAhi zongin agamsung ah aomsa te Malaysia gammi te’nzong deihhetlomawk uhhi. Hih aki hallupsawmpa zong Malaysia gamsung ah aguklutman ci’n kha 3 thongkiading in thukhenmang te’n thu piaziau hi. Lungphona anei mi 2000 valbang pha ci uh a, tuateng avekin amatloh akamphazaw uh cihding hikik bilbel khading hi. Sawltak #zomidaily\nPrevious: Al Qaeda te’n Rohingya vai hangin Myanmar gawtbawlsawm\nNext: Pasal khat numei tungah kitaat ahih manin acilbu ki tuatsakziau


url: =Voksa Tawh Buaina - Zomi Adventist Innkuan\nMarch 9 São Tomé and Príncipe\nAgen: Gilson Neto, Kum 29\nKum 19 gual apha pasal khat ama’ tuah khaak bang linlian in gensak in.\nKum 17 ka phakin ka vengte khat in Seventh-day Adventist pawlpi’ thu hong gen ngei hi. Voksa duh ka hihmanin tua ong thugen ka lunglut kei hi. Tua khit teh khat vei mi khatin, Sao Tome ah effort a kibawlna ah hong zawn hi. Kei zong tua effort kibawlna ah zui in, kizop nadinga onghawm uh laidal tungah ka min ka gelh hi. Ka theihloh kal in ka vengpa in ka min a pawlpi ah na puak khin a, Sabbath ni ciangin kikhawm dingin hong zawn hi. Tua ka theihteh kei zong kilat phial liang kawm in, “Hua galkhat pek a, effort i paina ah ka min ka piak pen, banghangin no pawlpi ah na tung thei zenzen ahia?” ci-in ka dongh hi.\nSaturday ni-in bel amau’ kikhopna biakinn ah ka zui zokei hi. Kei pen innlam nasep asem kahi hi. Amau’ biakinn ah ka va pailoh ciangin ka vengpa in, nitak simin Lai Siangtho sin khawm dingin hong zawn leuleu hi. Mipikaal tampi takmah ka sinkhop khit uh ciangin, ka nasep khawl in Sabbath ni-in biakinn paiding ka khentat ta hi.\nKikhop tuah ciangin, ka vengte tampitak ka mukha a, amaute in zong hong muh uh ciangin lamdang hongsa in lungdam mahmah uh hi. Tua in buaina khat hong tun pah hi. Sabbath ni nasep khawl ding ka ngah nawn kei hi. Nung Sabbath ni-a biakinn ah hong mukha ka vengteng in ka kikhop loh hong theih uh ciangin hong dong ngeingai uh hi.\nSee also Lupna Khat Bawl\nSabbath kik ciangin pawlpimite kuamah’n hong muhloh nadingin a gamla pipek lamah kualpai-in nasem ka kuan hi. Ahizongin pawlpimite khat’ kiangah ka lut zal pak leh, koi aa pai, cih nong dongh pah lian hi. “Sam metsak pak” ka ci pong hi. Tua nibup ka lung nuamthei vetlo hi. Nasepna pan ka ciah ciangin pawlpi mite kikhawm tuak tawh ka kimu kha sawnsawn lai hi. “Bangdia tuni kikhawm lo?” hong ci ngeingai uh hi.\nLungnuam lo pipi in, nasem kuan kahih lam ka gen mualmual hi.\nTua ni-a kipan in, Saturday ni-a nasep nawnloh ding ka khentat ta hi. A sawtlo in ka nasep hong ki khawlsak pah lian hi. Ka innkuanpihte khat zong Adventist om lo hi. Ka nulepa in nasep kaneih nawnloh lam a theih uh ciangin heh mahmah uh hi. Kei’ nek theihloh ding an, ka nu in huan hi. Anlak khempeuh ah voksa helkhin sezen hi. Buh lak, mehtui lak, zasan mehlak, mehtuamtuam te’ lak ah voksa paa kim hi. Gilkial sa-a ka lup hun tam mahmah hi. “Banghangin voksa nelo pawlpi ah pai sese na hia?,” ka nu in hong ci gaihgaih zel hi. “Bangdia Saturday ni na semlo na hia?,” ka pa’n hong cihbeh hi.\nKa sanggam pasal sagihte in paulo in daaitakaa ka om, hong en gige uh hi. Kha kua bang hongcin khit ciangin ka ki tuiphum hi. Pastor pa in biakinn sungah maithak muakna thu hong genkhit ciangin, nupi khat in, khalam galdona akipan tading ka hihna uh hong pulaak khia hi. “Tua bel, hi panpan kei, ke’n tua galdona pen na thuakthuak khinzo ing,” ka ci hi. Ahizongin tua nu’ thugen maan hi. Ka ki tuiphun khitlam ka nulepa ka gen leh inn pan hong hawlkhia uh hi. Ka pai nading theilo kahih manin ka kap hi. Kha nih sungbang peuhmah, zingsang ka nulepate’ thawh ma’in vak khia-in, a mau’ lupkhit ciangin ka ciah zel hi.\nKa ki tuiphum khawmpih nupi khat’ inn-ah an ka ne den hi. Nasep neinawn lo kahih manin, sun sungteng ka vakvak hi. Kapkawm in thu ka ngen-a, “Topa Pasian aw, ka upna a khauh nading le nasep khat ka ngah nadingin lampi hong honsak in” ka ci hi. A sawt lo-in, Taiwan mi lokhawhna lam company nei khat in hong cial bilbel hi. Tua panin ka innkuan a dingin sum piakhia zo kik kahih manin kizopna hong lem zawdeuh hi.\nPasian in nalamdang lianpi khat hong bawl hi. Ka sanggam pasal sagih lakah nga te Adventist hong suak uh hi. Ka nu’ naunu tapate ka sanggam pasal nihte zong tui hong kiphum uh hi. A tawpna ah ka innkuan buppi un mi 10 pawlpi khat sungah ka omkhawm thei uh hi. Kaamsiatna tawh ka pa pen pumzaw natna hong vei sese hi. Tua natna angah madeuh in biakinn ah hong kikhawm ta hi.\nTu-in Sao Tome khua-a, Adventist sangah ka semta hi. Huan bawldan le anteh theipuam ciindan ka hilh hi. Ka khuamialpi hun sunga, an hongvak den nupinu in nau nungak khat nei hi. Sabbath sim in a kikhoppih den hi. Amah mundang ah a piang ciangin, a naunu biakinn kikhopna ah a zawnden dingin hong vaikhak hi. Tua numei melhoih nu pen tu-in tui kiphum khinta a, kei’ zi hong hi ta hi. Kum khat apha, ta numei khat ka nei ta uh hi.\nTopa’ tungah ka cihtak nadingin tha hongpia Lai Siangtho kamciam, Late 125:1 ah “Topa a muang mite pen ling hetloin a om tawntung Zion Mual tawh kibang hi”cih ahi hi. Pasian a muang mite pen Zion Muan bangin kip tawntung takpi ding hi.\nTu kuata, Sabbath 13 na sumpi khenkhat tawh Sao Tome a, i pawlpi sanginn ah hall pi khat kilam ding hi. Mission sumpi nongpiak man un lungdam mahmah hi.\nPrev post Lesson 10: PASIAN’ TAWNTUNG LUNGDAMNA THU\nNext post Tua Thusim pen Kilawmtatna Hi


url: =USA – UNO – Refugees ~ Pu Zokhai :: ZOMI DAILY\nposted on 25 February 2018 at 11:19 pm Lomkholna: News, Zokhai, Zomi\nUS Kiteel hunlaai-in “Ei’ ading Hilary Clinton Hoihzaw dinghi” kacih-pen ki-um lo-in, “Donald Trump-pen Christian-hi… huci., khaci…” cih tam mahmahhi. Trump-pen politics siampi khat hilo-in business siampi khat hi-a, sociology, social science, social study cihte asin ngeilo khat ahihi.\nTua ahihman-in amahmah-zong refugee (apu apa pan-a refugee) ahihlam aphawklo mi-ngong khat ahihi, ahizong-in US President hongsuak peetmahhi. USA, Canada, Australia, New Zealand, cihte-a English, Scandinavian,… cihte khempeuh Refugee ahihi.\nAmahmah-zong refugee ahihlam kiphawklo ahihman-in USA leitang-ah apu-apa asuah man-in amah leitangnei kisa-in refugee-te mudah-in linhah-hi. Athu-in, Suah-Laaimun kuam-a Muslim refugee-te kawkna-tawh USA-in refugee laakluútna nasia tak-in khiamsuk-a, 20,000 pan-in 500-ah khiasuk giap-hi.\nUSA-pen thuneihna lam-ah UNO nangawn athuzawhkhum minamlian gamlian khat ahihman-in amau’ vaaihawmna mah-tawh UNO (UNICEF, UNDP, UNHCR, UNESCO…..) akalsuan pianpian ahihi. Adiak-in UNO hiangno UNHCR kalsuanna diakdiak refugee ala gamte’ lak-ahzong USA alianpen khat ahihi.\nUN’ ading-in citpiak (donation) ahaátpenpen Arab Gamte hi-a, tua gamte Muslim gamte vive ahihi. Trump-in leitung nuntaák khuasakzia asinloh, atheihloh man-in refugee laakluutna hihbang-a hong saigawp ciang-in UN’ ading-a Arab gamte’ citpiak thakhatthu-in hongkiam-a, UN Convention-in lawmhsum kicing hongnei nawnlo-hi.\nTutung Malaysia gam-a Refugee vaái-pen Malaysia UNHCR lian-in thuneihna leh thusai theihna neilo-in Convention’ thupiak zuui-a akalsuan tawntung ahih-tawh kituak-in Convention-ah akicing budget omloh man-a gamnihna-a a-omlaai refugee te’ taangthu veelcian mengmeng-a refugee hih nading akisam thugui 5 lak-ah khatbeek-tawh akituaklo khempeuh siansuahna neiding cihthu ahihi.\nSiansuahna-pen Malaysia-bek hilo-in India, Thai, Indonesia, Brunei-a kipan leitung munkhempeuh-a UN Sub-Office omna khempeuh-ah akibang-a hatsatna hongtung hi-a, hihpen Trump’s Refugee Crisis (minphuak pakni) ahihi. UN Sub-Office kim-a naseem nengnengte ataangpi-in refugee-te adeihsak vive hi-a, ahizong-in amau’ deihsak bek-tawh thute apiangthei hilo-hi.\nTrump’s Refugee Crisis-pen USA – UNO – Muslim Countries – Refugees cihbang-in aki-paaikaan diimdiam ahihna hihteng cipak nihang!\nZomite’ Thumuhna Khan Hunta\nZomite-pen eima’ party ciang, eima’ community huam ciang-ah huumpi-neelkaai kitam mahmah-a, tua huamsung-ah politics asiampen, atheipen, anasiapen kitam mahmah-hi, ahizong-in ei’ party pualam, community huang pualam, sial-khekhaap pualam etna leh muhna-pen khaap-khat mahmah-zong khangkhaan naai tuanlo I’ hihlam ka-phawk mahmah-hi.\nAtung-a “Donald Trump Tapidaw-hi” cihciang bekmah amu Zomite I-muhsa mah-tawh kituak-in, Malaysia-ah 2009 pan-in TOMCIK BEKBEK MUHNA-tawh aluteii zawdeuh khenkhat-in UN Appointment Card (APC) zuak hong kipan uhhi. Online-mah zangh-in naakpi-in ka-khaam hang-in genna tuamtuam-tawh hong kimang lo-hi.\nTua hun-in CRC, ACR, ZAM avekpi-in tuabang APC zuakna zehphi kimciat uh-a, tuabang kipawlna khatbeek-ahzong kihello-a mimal-a aluteii khenkhat inzong settawt teiitawm-a zuakna-a kipan kihhuai tak-in hong phulaam luapluap-hi. Tua hun-a azuakna-uh sumte tu-in beimang khinding-in ka-um mahmah-hi.\nSum-pen kigapna, zato zuatna, zatui leina leh guta sumsutte’ ziak-in tomkaal sung-a abei pakzal-thei sum ahihlam atheilo mihaii tengmah-in tuabang hongseem uh-a, tudong a-sum neilaai om nawn loding himahleh tua nasepna’ lawhsia-pen tudong kibuaipih-a, kibuaipih toto laai khading dinmun ahihi.\nRefugee ala gamte-in hong hehpihlua-a hongla hi khollo-in, amau’ kiang-a naseemmi behlap, agam’ ading manpower behlap nading-a hongla hilel-a, Tapidaw I-sak mahmah Trump teekteek-in leitung politics tuihual atelcianloh man-in min kituakte khawngzong hong khaihsiang khalaai thei-hi.\nTu-inzong Zomi minam minpua kipawlna nengnengte’ kalsuanna-ah thu saupi ngaihsun hetlo-a, tutawm-a min, vaang, mun, ameet … ngahding etna leh muhna ciang-tawh akalsuan kipawlna tam mahmah-a, naakpi-in dahhuai kasa-hi. Zomite’ maailam-pen taangpha khollo-in, meiivompi kigaalmuh zawsop-hi.\nLaaizom ngaihte-aw, tua ahihman-in:\ndenmah ciang-a abeimang ziauding sum iiplah tentan kei in.\ndenmah ciang-a mindaina na’ lawh lelding min/vaang deihlua kei in.\ndenmah ciang-a hong kisuan khia veveding mun deihlua kei in.\nSum-pen ziingmeii bangbek hi-a, vengmang ziaulel thei-hi. Huih-in nahthel amuut bangbek hi-a, nangma’ khut-ah hongkhawl hunsung manpha tak-a na-zattheihleh mihampha na-hibek dinghi.\nMin/Vaang-pen na-hoih sepna leh sil-pha bawlna bek-tawh zong lecin Vaan Kumpigam ciangdong na-kengthei dinghi. Tua lo-a zuauthu leh meeltheihthu-tawh min/vaang na-zon ngeingeileh mindaiina leh supna lianpi na-tuak peelmawh dinghi.\nMun-pen nang’ sang-a apilzaw leh asiamzaw hongkhan sim-in na’ mun hongluah lelding ahihlam thei inla, iiplah tentan kei in, banghanghiam cihleh nangma’ mun-ah “Sing omlohna-a gua akizangh” na’ hihlam theilel lecin na’ van zaáng zawkaan ding-a, na-tawldam zawtham dinghi.\nSaupi en inla, buiipi leikeii mahbang-in khua ngaisung tawntung in! Laigelh, Hong It, Na’ Laaizom, Zokhai\nPrevious: Thailand ah mopawi bawllaitak nupikhat nausuak dihdih\nNext: USCIS Letter vai tawh kisai: (Mimal muhna bek; legal advice hilo)\nIh khan khiatna Inn thupi masa kei


url: =Microsoft Excel ah Formula tawh laimal atawm pan atam gualhdanding :: ZOMI DAILY\nposted on 28 March 2008 at 2:15 pm Lomkholna: Article, Microsoft, Sawltak, Tech\nZomiDaily :: Tuni Microsoft Excel tawh kabuai mahmah khitteh ka muhkhiatkhat kong hawmsawn nuam hi. Nakhempeuh ihtheihkhit ciangin “leltak” akici nuamtek hi a, ihtheih nailoh laitakbel khua ulnel kailiang in kisa bembam theihi. Hih kong hopsawn dingzong athei nailote ading deihsakna tawh kong hopsawn hi a, atheisa te’n “hibangpeuh” nongcihsak lohding uhzong kongthumnuam masa hi.\nMicrosoft Excel ah Formula tampitak zattheihding omdimdiam a, tuate ei nasepna tawh akituak in zangtheileng ih nasep tampitak ongdawn theihi. Number tepen aneu pan agol cihbang in olnotak in ki gual (Sort) thei a, ahi zongin tuni kabuaipih mahmahpen Number ahilo, laimal te atom pan asau in gualnuam kahih manin tuatawh abuai mahmah kahihi.\nMailing Address bekbek 60,000 val khawngkhat Christmas Greetings lai kakhaksawm uh a, ahi zongin lai-ip Envelope tungah Label ka Print dinguh ciangin Address khempeuh laimal atawm pan atam in gualhding akisapna khat omcitciat hi. Gentehna in ka laigualhnop uh Data 60,000 tengpen hih anuai adanin laimal atawm atam cihbang in aki helhgawp ahihi.\nHih atung abangdan in aki helhgawp Data tengpen hih anuai abang danin laimal atawm pan laimal atam ah agualnuam kahihi.\nTuaban danin gualhtheih nading kazonzon ciangin Step nih zangleng olnotak in aki gualhtheih nadingkhat naom khinkhian hi. Amasa in Microsoft Excel ah “Length of String” a kici Formula LEN() khat om hi. LEN cihpen Lenght aki tomlakna hi a, Excel Column khatsung aom laimal ii asauna ong simsak theihi. Tua Formula zangin na gualhnop Column ii agei ah Column thakkhat hongbeh inla, Formala hihdan =LEN(A1) tawh Sort suklecin laimal asauna malphazah onglak dinghi. Gentehna:\nTuabang in laimal aphazah Number tawh na ngahkhit ciangin tua Number tengpen atawm pan atam ah Sort sukziau lecin amai a laimal tezong atawm pan atam ah gualhsa ong hipah dinghi. Hih Formula =LEN() kiukiau in ka Data 60,000 val amal tawmpen amal tampenpen ah kagualhding pen minute khatsung in ongzosak ziau hi. Telloh, dotciannop aomleh hih anuai a Comment Box sungah ahi zongin, zomidaily@gmail.com ah email tawh ahi zongin kidongcian theihi. Zomi Daily\nPrevious: Kawlgam sungah minam tanh kikimna leh Zomi ~ Tual Khan Suan\nNext: CNF’s Notorious Activities Documented By Pu Vumson


url: =Ei Zomi te min phuah dan ~ Dr. Sian Za Kham :: ZOMI DAILY\nposted on 10 January 2013 at 11:11 am Lomkholna: Article, Sianzakham\nHih tawh kisai in gentehna hoih khat hiah kong pulaak hi. Nidang hun lai a Tedim gam ukpipa ahi Pu Kam Hau tapa Hau Pum hi. Hau Pum innluah a tapa Hau Cin Khup hi a, a Pu Kam Hau ki tap hi. Hau Cin Khup tapa a innluah Pum Za Mang hi a, apu Hau Pum kitap hi.Pum Za Mang inn luah Khup Khen Kham hi a, a pu Hau Cin Khup kitap ahi hi. Khup Khen Kham innluah Mang Lian Sum hi a, a pu Pum Za Mang ki tap hi. Mang Lian Sum tapa ah innluah Kham Mun Mang hi a, ah pu Khup Khen Kham ki tap ahi hi.\nTua banga hi a hih khang kizopna en pak le hang Kam Hau pan in Kham Mun Mang ciang khang sagih a ki zom in kimu thei hi.\nHih Tedim ngeina min phuah dan pen Tedim leh Tonzang Myone sung a tuni dong kikhah suah loin kizui tinten hi. Ahi zongin Zogam Myone dang te ah tua bang om lo hi. Falam, Haka leh Matupi Myone ah 1962 pan 1983 ciang Zato siavuan ka sem kha hi. Amau ngeina zong ka va thei kha a, a diakdiak in NAUMIN PHUAH DAN zong teltak in ka thei kha hi.\nHaka Towhship medical Officer ka sep sungin duty in ka paina “Sihmuh” kici khua khat ah 1964 kum September 27 ni in ka va tung hi. Tua khua mi U Thang Sum leh Daw Hnem Cin te nupa in ta numei khat ka tun nitak in ong nei uh a, a nau min kei ong tam sak uh hi. Bang hang hiam cih leh tua nau pen suak thei pak lo-in, kei ong sam uh a zatui sun in ka va lakkhiat sak teh nau leh a nu cidam tak om uh hi. A zingciang ni khat ong kho uh a, vok tuk li khat in nau min phuak leh lungdam kohna in an ong nek pih uh hi.\nNau min nang tan ding hi, ong ci uh a a mau ngeina bang hi leh ken ka ut pepeuh nau min ci-in gen dinga, tua pen kei tam hi pong ding hi. Gentehna in nau min pen SUI DIM ci mai leng zong kei ong kitap hi veve hi. Tua bang ong cih uh teh kei zong ei Tedim ngeina NAUMIN phuah dan a tel tak in ka gen a, hih nau numei pen kei tu ding a hih leh ko Tedim ngeina in ka phuah ding na thukim uh hiam ka cih leh thu kim lua ung ong ci uh a, kei zong KHAM ZAM CING ka phuak hi. Kham pen ka min tawpna hi a, Zam Cing pen ka khualzinna ka pai kawikawina lam in tu khat ka neihna ka cih nopna hi. Ka tu masa pen hi a, a mau innkuan laibu sungah limtak ciamteh uh hi.\nMin phuah dan tawh kisai in ka gen nopna ah, ih Kawlgam sungah Tedim ngeina min phuahdan koi mah ah omlo hi. Leitung gam khempeuh ah zong ei a dan a min ki phuak omlo hi. Isreal te nau min phuah dan leh ei a, a khiatna ki-va-lak pian na pi, ei a bang tektek in pu leh pi tapsak cih omlo hi.\nHih min kitap na tawh kizom in a lamdang khat ah ih ki tap pihte sisan tawh ki naina om het lo te nangawn zong ngaihsut, gamtat lu hek pen ih kitap nu ahih kei leh pa te kisun mawk hi. “Nang na pu sun, na pi sun a migi, gilo, ciing, ciinglo” cih bangin a nu leh a pate in a tanu a tapa te tungah kam zat in kinei thei hi. Bang hang a ki sun cih pen teltak a kan nading haksa hi.\nThukhupna: Hih ih Tedim ngeina ahi “NAU MIN PHUAH DAN” pen a hoih mahmah hi a zuih tinten ding hi ci-in ka gen nuam hi. Tu hun ciangin ih gam guak ah ki om cip nawn lo, mi gam mun tuamtuam ki tung kawikawi ta ahih manin ei min ahi khollo Kawl Min, Mang Min cih bang zong ki phuak ki nei thei ta hi. Tua banga ih deih leh zong ih Zomin mah tawh a kilo khawm dingin koih leng hoih pen hi. Tua hi kei leh Zomi ih hih na bei zah dong tawh ki banga, kua tu, kua ta cih zong a sau vei teh ki kan thei nawn lo kha ding hi. Tua ahih manin hih lai a sim kha akua mapeuh tu nei ta nei ding zong om ding ihih manin NAUMIN phuahna, ih neih leh ei Tedim ngeina a phuah ding, ih khahsuah loh dingin kong hanthawn nuam hi.\nM.B., B.S., D.A., M.A. (Theo)\nPrevious: Lasa siam minthang Dalpi tawh holimna\nNext: Interview with Go Hau (Guitarist)


url: =Ezra 7 | Siantongluan\nHih thu teng khit ciangin Persia kumpi Artakzaksis uk hun sungin Ezra, a pa Seraiah, a pa Azariah, a pa Hikiah,\na pa Shalum, a pa Zadok, a pa Ahitub,\na pa Amariah, a pa Azariah, a pa Meraioth,\na pa Zerahiah, a pa Uzzi, a pa Bukki,\na pa Abishua, a pa Finehas, a pa Eleazar, a pa siampi lianpenpa Aaron-\nhih Ezra pen Babylon panin hong tungto hi. Amah pen Israel Pasian, Topa in a piak Moses thukham a siam laithei mi khat ahi hi. Topa ahi ama Pasian in ompih ahih manin ama nget khempeuh kumpipa in a pia hi.\nKumpi Artakzaksis in a uk a kum sagihna kumin Israel mite, siampite, Levi mite, lasate, kongcingte, leh biak-inn nasem pawlkhat zong, Jerusalem-ah Ezra tawh tungto uh hi.\nKumpipa uk kum sagih a cin kum, a kha ngana sungin Jerusalem tung uh hi.\nA kha masa a ni khat ni-in Babylon pan a dingkhia dingin Ezra in a ni sehkhol a, a kha ngana a ni khat ni-in Jerusalem a tung uh hi; bang hang hiam cih leh Pasian in amah ompih hi.\nBang hang hiam cih leh Ezra in Topa thukham sinin zuih ding, leh Israel mite a hilh dingin amah kipia hi.\nKumpi Artakzaksis in siampi ahi, laitheipa lah ahi, Israel-te-a dingin Topa thupiaknate leh thukhamte a siam Ezra tungah a piak lai pen hih bang ahi hi:\n"Kumpite kumpi ahi Artakzaksis kiang panin vantung Pasian thukham a siam, siampi hi-in laitheipa lah ahi Ezra tungah:\n"Ka lungsim khentatna hih bang ahi hi: Ka gamsunga om Israel mi khatpeuh ahi a, a siampite uh ahi a, Levi mite ahi zongin, Jerusalem-ah a ciahkik nuam khempeuh in nang hong zuih theihna dingun thu ka pia hi.\nNang tungah hong kipia ahi na Pasian thukham tawh kisai-in Judah leh Jerusalem-ah thu bangci om hiam cih a va thei dingin kumpipa keimah leh thu hong lamlak mihing sagihte in kong sawl uh hi.\nKumpipa leh a thu lamlakte in Jerusalem-ah a teng Israel Pasian tungah lungkim takin a piak ngun leh khamte zong,\nBabylon gamah na muh uh ngun leh khamte, leh Jerusalem-a note Pasian biakinn dingin mite leh siampite in lungkim takin a piak khiat zuazuate uh tawh a va puakkhawm ding na hi uh hi.\n"Hih ka thupiakna tawh kizui-in hih sumte pen Jerusalem-a note Pasian biakinn-a biakna tau tungah piak dingin bawngtalte, tuutalte, tuunote, leh a an tawh biaknate, leh a leenggahzu tawh biakna dingte leina ding bekin na zang ding uh hi.\nTua banah ngun leh kham a val a omlai leh, note Pasian deihna tawh kituakin hoih na sak bangun na lawmte tawh na zang thei ding uh hi.\nNa Pasian biakinn-ah zat dingin hong kipia umlebeelte pen Jerusalem Pasian tungah na va pia ding hi.\nNa Pasian biakinn-a dingin a kisam, na piak ding a phamawh a omkhak zenzen leh kumpipa sum sung panin na zang thei ding hi.\n"Tua hi a, kumpipa keimah Artakzaksis in Eufratis Gungal gamsunga om kumpi vankemte khempeuh tungah hih bangin thu ka pia hi: Vantung Pasian thukham a siam lai a thei, siampi Ezra in note tung panin a kisapna hong nget ciangin,\nngun talen za khat, mangbuh seu za khat, leenggahzu tambong za nih, sathau tambong za nih ciang, leh ci a deih zahzah na pia ding uh hi.\nVantung Pasian in a deih peuhpeuh, vantung Pasian biakinn-a dingin limtakin hih un. Tua hi kei leh kumpipa tapate leh kumpi gam tungah amah hong heh khading hi.\nSiampite, Levi mite, lasate, kongcingte, biakinn nasemte, ahih kei leh hih Pasian biakinn-a nasemte khat peuhpeuh tung panin siah ahi a, mangmu ahi a, losap ahi zongin lakna ding thu na neih lohna uh zong kong zasak uh hi, ka ci hi.\n"Tua hi a, nang Ezra in nang tungah hong kipia na Pasian pilna tawh kizui-in Eufratis Gungal gamsunga mite thu a khen dingin na Pasian thukham a thei mite seh in. Nang leh amaute in na Pasian thukham a theilote na hilh ding uh hi.\nNa Pasian thukham leh kumpipa thukham a manglo peuhmah, sihna ahi a, hawlkhiatna ahi a, neihsa matna ahi a, thongkiatna ahi zongin, a ngah ding a kilawm thukhenna tawh khauhtakin gim kipia ding hi," a ci hi.\nTua ciangin Ezra in, "Jerusalem-a om Topa biakinn tua bangin a minthangsak thuah dingin kumpipa lungsimah suak a, kumpipa leh a thu lamlakte leh a uliante kei tungah a thunuam dingin a bawl i pu i pate Pasian ahi Topa in thupha ngah ta hen!" a ci hi. Tua hi a,Topa ka Pasian in kei hong ompihna thei ka hih manin ka lungsim hong hang a, kei hong zui dingin Israel makaite ka khawm hi.


url: =Vondeih Kep Ding – 67 (Dimno’ Pa) :: ZOMI DAILY\nposted on 21 October 2016 at 8:38 am Lomkholna: Article, Paukhankap\nDam in laidalno khat hong khak kik ing. Pasian thupha tawh nasepna senpi-in manager te leh seppih lawmte tawh zong ki-it thei mahmah ung. Khuahun zong hong kikhel duaiduai in ka ngak lah mahmah Fall (Autumn Season) acih singtehte a color kikhel in hong pulhhun ding hong tung ding hita hi.\nTunung kong hopih lai-in nong genzual thu khat ka lungsim ah om vilval ahih manin tutung laikhak ah na pa in ka sandan tawm khat hongkum nuam ing.\nTuma kum (60-70) hun pawl khawng ahih tam maw, na pute khan lai-in i gam panin ‘paltan tum’ ci-in galkap sung ah ahon hon in kilut ngeingai hi. Hun hong pai toto in galkap lut hun hong bei-in, na Pakhup te hong tangval ciangin galkap alut ding kua mah ki-ut nawn lo-in, Lai Siangtho sang lam ah a lomlom in kipai ngeingai leuleu hi. Tua khit ko tangval ciangin tua Lai Siangtho sang kah ding lam hong bei leuleu in gamdang pai-in sum thalawh ding thu hong om leuleu hi. Napa khangual ding atam zaw phial pen Malaysia, Singapore leh Japan cih te-ah sum thalawh in ahon ahon in kileng manggai leuleu hi.\nTuhun, no nasep theih kuan ciangin i gam hong kikhelna tawh kizui in gamdang pai-in sumzong zong hong tam nawn lo hi. Kumpi sungah nasem ahih kei leh company ah sem cih vive hipian ta hi. A diakdiak in i khua bangah sangman khangno khempeuh phial in kumpi sang sia ding siau ngeingai in, na pa in ka hilh khak ka sangnaupang te tampi tak in zong kumpi sang sia in om khin ta uhi.\nKhatvei kalawm kiang ah hih thugen in,\n“Hih dan in i khuapan in kumpi nasem sangsia tampi tak hong om pen kei aituam in angtang in kipaak pong ing, adiak diak in i sangnaupang te,” ka cih leh, “tua zong himah na ve’n ahi zongin a ngaihsut huai thukhat om sa ing,”\n“Numei te hileh zong phadawm in, adiak diak in pasal khangnote paammaih sa ing.”\n“Kumpi sungah kipia baih lua uh ahih manin a khangno athahatna te amau adingin azat hun ding uh tawm lua sa ing,” hong ci hi.\nKa ngaihsut kik ciangin ahih na ciang khat om sa mah ing. Atamzaw pen sang sia sem nuam taktak in akilut hilo zaw in, sepdang ding atam loh man leh aom loh manin a kilut ngeingai in mu ing.\nKhangnote tung ka gennop thu in bel sang sia ding, lai hilh ding bekbek in hong kipia hilo-in adang mun tuamtuam te-ah zong nasep hong siau in hong ngah zawh sawm uh leh,” cih hi.\nKhatvei hongzin Pastor khat in, “Tuin i gam ah zong nidang hun bang nawn lo-in Lai Siangtho sang kah ding kuamah om nawn lo-in, Lai Siangtho sangsia te khuakim ah pai kawikawi in sang kah nuam ding mi vokzon bang in zong ta uh,” hong ci dih zen ei.\nFacebook ah Dimno’ Pa Page non na Like sak ve vua! https://www.facebook.com/dimnopaa\nPrevious: Hun paisa Zomi, tuhun Zomi leh maban ~ B. Muan Ngaihte\nNext: Excerpt from Rethinking Our Identity with translation into Zopau ~ Dr. Dongno


url: =Khat leh khat ki khual na in cidam na ~ Dr. Ngul Khan Pau :: ZOMI DAILY\nMite in hong simmawh, hong gensia, ahih kei leh mawhna om lopiin hong taina hangin na sakna dam theiloin lungsim ah gu bangin hong zen cihna hi. Mi khat gen dan in a gen ding hileng “gutui dawn in midang si ding” i sak leh ei a dawnpen si ding na kihizaw hi. Tua hangin pumpi cina hi lo, ahih hangin thazawm mahmah mi tampi pen lungsim kha natna in zung thukpi ama nuntakna kha ahih manin gimpih uh hi.\nLungsim khaatna in bang teng ah buaina hong tun thei hiam cih tawm en dih ni. Kei muhna tamlo kong gen ding a, hih teng bek cihna hilo hi.\nLungsim khaatna in cidamna lam buaisak hi: Lungsim khaatna i pumpi sungah gu bangin kizel hi. Muhdahna, maisaklohna, cimtakhuaisakna leh khaatna in gilpi meima, si-khang natna leh a dangdang hong tun hi. Doctor tampite’ upmawhna ah 90% natna pen hehna, launa, muhdahna leh lungsim ah khaatna panin hong piang hi dingin ciamteh uh hi. Mi na muhdah leh tua na muhdahna in nang sila in hong bawl hi.\nIhmu theilo, gim leh tawl kisa tawntung mi pawlkhatte amau lungsim ah buaina nei mite ahi uh hi. Nuihmai leh lungkim bangin a om uh hangin a lungsim uh gim tawntung hi. Ann kam lim loin lawm leh gual tawh kikholh zong lunggulh lo uh hi. Siavuante’n hih bang mite a mit uh leh a maisuah uh ah kimu thei hi ci-in na gen uh hi. Hih bangin a buai mi khat in, “Mi khat ka muhdah a kipanin ama sila ka suak hi. Ka ngaihsutna hong ukcip ahih manin ka nasep zong nuam kasa thei kei hi. Ka muhnoplohna in ka pumpi tungah gu bangin hong zen ahih manin na khat peuhpueh sem leng ka gim pahpah hi. Nidang a nuam kasak nasepte tu’n ka ningkhin zo hi. Khualzin khiat cih nangawn thalawpna om nawn lo hi,” ci hi.\nLungsim khaatna in i ngaihsutna nawngkaisak hi: Lungsim sungah khaatna, gimna hong om ciangin a sawt deuhdeuh leh zungkha deuhdeuh hi. Tua hangin lungkiatna, lungkiatna panin nuntakna mannei loin ngaihsutna tung thei hi. Hih bangin buaina hong neih uh ciangin a innkuanpihte, lawm leh gualte zong muhnoplohna hong nei uh hi. Khat peuh in kammal a zatte uh a sialam bekin ngaihsun uh a, amau kicihna in bulhpahpah uh hi. Gualzo, lawhcing nuntakna hong neih nadingun hih bang lungsim nusia in paikhia ning a cih uh kisam hi.\nLungsim khaatna in na mizia zong hong nawkkha ding hi: Na muhdah, ahih kei leh na hazat mi khat ama’n hong thei in hong thei kei leh na ngaihsunsun hi. Tua bek hi loin na muh ciangin na nungzangah a vot sim khat in hong zensuk ding a, na maitaina zong hong bei ding hi. Na ngaihsutna bangin na gamtatna hong pai ding ahih manin na muh ciangin nopmawh nasak hangin ama gamtatna bangin damdam in na gamta ding hi. Tua hangin lungsim khaatna in mizia khek thei cih pen mi tampite tungah tung takpi hi.\nLungsim khaatna in Pasian tawh kizopna buaisak hi: Topa thungetna i gen ciangin, “Ko tunga hong mawhte ka maisak uh mah bangin, kote mawhna zong hong maisak in,” i ci uh hi. Ahih hangin mite’ mawhna maisak lopi i hih leh eite mawhna zong kimaisak lo ding hi. Pasian in hong maisakna pen eite’n zong mite mawhna i maisakna ah kinga hi (Matt 6:14-15). Mawhna lungsim tawh thungetna i neih leh tua thungetna hong kidawnglo ding hi (Late 66:18). I mawhna in Pasian tawh hong kikhensak hi (Isaiah 59:2).\nLUNGSIM KHAATNA PANIN NA SUAHTAK THEIH NADING\nHih haksatna na neih pulak in: Kipulakna in guallelhna hi loin suahtakna, vanzanna ahi hi. Mi tampite’n amau haksatna a neih uh hangin pulak ding maizumin ngaihsun uh hi. Mi khempeuh kiangah pulak ding cihna hilo hi. Na muan mahmah, midangte kianga hong genlo ding mi kiangah na haksatna pulak in. Khatvei pastor khat in, “Sia aw, kei hong simmawh den ka pawlpi sung uh ah om, ken zong a tawptawpna ah it bawl nawn loin amah ka muh ciangin ka nungzang hong hik in muhdahna in hong zen hi. Bang cih ding ka hiam?” ci-in hong dong hi. Amah tawh ka kiho sungin a maisuah hong taangzaw in ka thei a, tua ciangin ama’n, “Nong genpihte thupi lua, ka puakgik khempeuh a tukmang tawh kibang hi,” ci hi. A taktak in ken ama gen na ngaingai in, lungsim thungetna na neinei hi ing. Ama puakgikte hong gen ciangin ama adingin suahtakna khat hi a, pulakna in lungsim vangikte beisak hi.\nLungsim khaatna hong pia theite tawpsan in: Mi pawlkhat lungsim khaatna panin suakta nuam ci napi-un amau sep ngei teng mah sem veve uh hi. Tua bang lunggimna vangik hong piate na tawpsan kei leh na van hong zang tuanlo ding hi. A gentehna in zu hangin lunggimna leh innsung buaina na neih uh leh tua na tawpsan madong na buai toto ding hi. Paunak khat in, “Tui na siansak nop leh a tuinak ah pai in,” a cih bangin lungsim damlohna hong kipatna mah panin na khaktan keileh phatuamlo ding hi. Hih hong pia theite i gen theihloh hangin tua bang haksatna nei mite’n hong kipatna thei mahmah uh hi. Tua na theihte mah tawpsanin nusia leteh nang adingin damna hong hi ding hi.\nA piangsa thute hangin paulap zong ken: Lungsim natna pen a piangsa thute hang hi gige hi. Tem tawh ki-at kha leng dam kikpah thei a, thu tawh ki-at kha leng damhak mahmah hi. Bang hangin damhak hiam cih leh damna ka deih a cih hangun paulap ding zong toto in tua teng mah tawh dam thei lo uh hi. Pawlkhat in a dam ding zong lunggulh thei nawn loin a paulap tawh nungta uh hi. Amah in, “Ka nuntakna a taktak in kei mawhna hi loin, tua nu tua pa hang hi,” acih uh hangin a thuak pen amau bek mah hi gige hi. Paulap tawh a nungta mite mi lawhcin sangin a lawhsapna hizaw hi. Paulap panin a dam nading ngaihsuna a hanciamte damna lampi a tawn hi in nuamsa in nungta thei pah ding uh hi. Tua hilo, amau kidiksakin midangte mawhsakna tawh paulap zongte dam theilo uh hi.\nMaisak inla, tua maisakna ah om in: Thu tawh a liam mite in tua thute ngaihsunsun leh a liamma leh a natna kibehlap zaw hi. Ahi zongin tua thute hong pusuakna pa/nu maisak leng ei a suakta kihipah hi. Maisak inla, tua maisakna ah dingkip in. Bang hang hiam cih leh na maisakpa leh nu nangawnin thei khalo thei hi. Bang phatuam ding hiam na ci kha thei hi; nangma’n na lungsim hong zen hong vut na neih pan tawldamna na ngah a, tua manpha pen hi. Maisak dingin lian lua na ci kha thei hi. Lian lua ahih leh na puak dingin zong lian lua cihna hi. Maisak dingin pammaih lua, i maisakpa leh nu in thusinna in nei leh na ci kha thei hi. Ahi zongin amau thusinna in nei tuan lo kha thei hi. Maisak toto leng ei a dam toto i hi ding hi.\nKhaatna a piangsak nate paikhia in: Mipawl khat dam ding lunggulh mahmah napi’n lungsim natna a piangsak nate panin kihem khia tuan lo uh hi. Tua bang dahna, khuisatna, gimna hong pia, zan ihmut theihlohna hong ngahsak nate na paihkhiat kei leh na suakta tuan kei ding hi. Nusiat ding, paihkhiat dingte kemkem kei inla – pai pahpah in. Na lungsim khaatna a dam taktak ding na lunggulh leh paihkhiat ding om cihna hi. Gunkuang tungah mi a tuan ciangin a puak zawh ding val a tuan ciangun tum hi. Nang zong na puakzawh ding val na puak ciangin lungkhiatna buannawi sungah na tum ding hi. Zattheihloh in na om kha ding hi. Leitung nuntakna ah hong nasak ding thu, hong kapsak ding thu tampi na nei kha ding hi. Tua thute hangin na thazawm leh nang bek in thuak in na sihlawh thei hi. Paikhia mengmeng lecin nang a dam baih na hi ding hi.\nLungsim ngaihsutna thak nei in: I lungsim pen ngaihsutna lui bek i koih leh tuate mah kilumlet denin kingaihsunsun kha thei hi. Ngaihsutna thak guang leng tuate hangin a lui nate hong thanem ding a, a thak ngaihsutna in i nuntakna tha hong pia ding hi. Thu ummite adingin Pasian thu tampi tawh nungta leng, Topa thu nungta in vanglian ahih manin lungnopna, damna hong pia hi. Sawltak Paul in Rom khua thu ummite kiangah, “Na ngaihsutna kilamdangsak in,” (Rom 12:2) a cih bangin eite zong a lui nate i lunggulhna, siatna leh natnate mangngilh in mailam zuan in i nuntak ding kisam hi. Paul in zong Philippi khuate kiangah, “Nunglam a thute mangngilh in mailam hattakin ka nawt hi,” ci hi (Fil 3:13). Mi tampi piangthak khin napi a ngaihsutna uh limci lo i cihte a ngaihsutna uh thu hoih tawh a dimsak lote hi. Ngaihsutna thak tawh na dimsak kei leh a lui thute mah tawh na kidiah dinga, na lungkim kei ding hi.\nNa khempeuh ah Pasian vangliatna phawk in: Thuneihna leh thukhenna a kem Topa Pasian in a dik a manin thukhen ding ahih manin nang lunghihmawhpih ken. Amah na ap nungsangin na huh ding kisam lo ding hi. Topa in hih bang na tuah thute gimna in zang loin thusinna leh thupha in hong heisak thei hi. Ama vangliatna sungah ap leteh na vai hong nuam ding a, na lungsim hong zang ding hi. Bang hang hiam cih leh, “Ka hakkawl puak nuam a, ka van zong a zang hi,” (Matt 11:28-29) ci hi. Joseph a sanggamte’n a zuak lai-un siatna leh muhdahna tua zah a lian om nawnlo dingin a ngaihsun kha ding hi. Ahi zongin Egypt gam ukpa hong suah ciangin a sanggamte hehnem a, “Topa in hong sawl ka hi, note lungkham kei un,” ci hi. Ama tunga tung thute Pasian theih loh omlo hi cih Joseph in muang hi. Tua mah bangin la phuaknu Fanny Crossby in, “Kei tungah bangbang hong tung zong Jesu’n a pha bawl ka thei,” na ci hi.\nPasal khat a neu lai-in mi khat in a simmawh manin nasa lua a nisim in tuapa samsia tawntung hi. A sih ding kuanin kuamah zong mu nuam loin lungsim natna tawh kidimin om ahih manin hih bangin gen hi. “Tu’n ka lungsim khaatna in ka nuntakna netum khinta cih ka thei hi. Ka muhdahna in kuamah nasak loin kei bek hong nasak hi. Ka nuntak sung hell khuk om mah ka bang hi.” Na dam nadingin nangmah in na ngaihsut tawm keileh kuamah in hong pia lo kha ding hi. Na damna pen nang adingin a manpha penpen ahi hi. Topa in khaatna panin khumna nuntakna a nei dingin thupha hong pia hen.\nPrevious: Donghu; Heart Attack ngah khat huhna ah ahoih zasanvui\nNext: Mawhna Vangliatna Pana Hotkhiatna ~ Rev. Zam Khat Kham


url: =Sunday, 19 December 2010 22:44 CCJ - CALENDAR HONG KIBAWL DING\nTua sungah hih pawi tawh kisai maan/photo hoih nono honkhat kiguang a, "Niciamtehna-Calendar" zong kitel sinsen dingin kigeel ahih manin hong hoih mawh het lo ding hi, cih kimu thei hi. Tua hi-in tam kibawl sawm lo a, a man ol thei danin kizuak sawm ahih manin hong tun pepeuh ciangin eima nasepna, i mipihte' dinmun cih ngaihsunin tha i piak ciat ding kong zawn nuam uh hi. A beisa a i muhnate pawlkhat koih khia phit ta ni. Laibu sung khatah; "A mi na muhdah manin a thu nial ke'n la, a thu na deih loh manin a mi mudah kei in" cih a om bangmahin tutungin hihzah takin Zomibup in a thupi leh vai lian i neihna sungah makai lam hita leh mihing hihna tawh kicintaak lohna tampite kimaisakin minam dangdangte' lakah zomi unausanggam khat ihihna lakin maban nawt to ni, cih zong i kizawn nuam hi. Calendar hong suah teh a thu-a-la a kicingin kizasak lai ni. Omna ciatah Merry Christmas & Happy New Year" ci ni....(Hih Calendar pen a ziakai pen leh New Year ni peuhmah in kingah zo dingin geelna zong kinei hi. Thungetna leh thapiakna tawh mapang khawm ni, cih kong zawn uh hi). Thupuak, Peter Khampu.


url: =Christian Hymn te’ tangthu: Ka Hi Bangin :: ZOMI DAILY\nposted on 24 November 2016 at 3:00 am Lomkholna: Article, Biakna, Hymn, Zamkhatkham\nA kiphuak ngei la dangte khatpeuh sangin hih la in mite’ lungsim sukha-in, Khazih’ ading mite zozaw hi, ci-in gen lehang kikhial lo ding hi. Hih lamalte amah leh amah bangmah man a kisa lo numei zawngkhal khat in a lungkiat mahmah laitaka a phuah lamalte ahi hi.\nHih laphuaknu Charlott Elliott pen England gam Clapham ah March 18, 1789 ni-in suak hi. A khangno lai-in lungkhamna bangmah nei lo-in om meelmeel-a, nuntakna nuamsa mahmah hi. Portrait artist (mel kisun dinga limsuai) khat hi a, mite’ nuihzak theih ding ciamnuih tom nono a gelh thei khat ahi hi. Ahi zongin a kum 30 kiim a phak ciangin dam loh kipana, a sawt lo-in lupna tung-ngak mi zawngkhal khat-in a khantawn omsuak hi. A dam lohna tawh kizui-in a lung zong kia mahmah hi. 1822 kumin Switzerland gam pan Swiss evangelist Dr. Caesar Malan England gam Brighton a Elliott-te’ innah hong hawh hi. Tua ni a kipan Charlotte Elliott’ nuntakna kilamdang lian hi. Kha lam ahi a, lungsim lam ahi zongin a kisapna bangbang Pasian’ thu tawh kuppih a, Dr. Malan in, “Na hi bangbangin na mawhna tawh leitung mawhna a puakhia Pasian’ Tuuno’ kiang na na zuat ding hi” ci-in hanthawn hi. Kum simin Eliiott in Swiss evangelist Dr. Malan in Zeisu Khazih tawh kizopna maan taktak-a a makaih tua ni phawkna bawl den hi, bang hang hiam cih leh Elliott in tua ni pen a khalam suah ni in ciamteh lian hi. A pianthak zawh kum 14, 1836 mateng hih la a phuah nai loh hangin hih lamalte a i muh mahbangin Elliott in Dr. Malan’ kammalte mangngilh ngei lo ahihna kilang hi.\nCharlotte Elliott kum 82 bang a nuntak hangin dam sinsen cih bang nei ngei lo hi. Khat veivei bang tawlkhat khat sung natna lianpi thuakin genthei mahmah hi. “Pasian in hong mu, Pasian in hong maikaih, Pasian in hong cing hi. A hehpihna in hong tuama, a nasepna ah ka hi banga ka lungdam ding a aw nem in hong gen den hi” ci-in gen ngei hi.\nMiss Elliott in hih la 1836 kuma a phuah hi a, tua kum mah-in ama’ phuahsa la dawng 115 a kikhetna The Invalid’s Hymn Book kici labu sungah kihel pah hi. England gam Brighton a pastor sem a sanggampa in a cimawh zawdeuh Pasian’ nasemte’ tate’ ading ngaihsutna tawh lam dinga a hanciam sang khat a kilam zawh nading sum leh paii a huhnop man-a a phuah ahi hi. Tua nasep pen nasep manpha ahih lam thei napi-in bangmapi sem zo kisa lo hi. Pasian in a lunggulhna thupha pia takpi-a, tua sang a kilam zawh nadinga sum zonna bazaar-te leh project tuamtuamte pana kingah sum khempeuh sangin hih numei zawngkhal khat’ phuah la tungtawna kingah sum tamzaw takpi hi. A sanggampa mahmah in, “Pasian’ ading kum tampi na ka sepna ah na nasepna gah pawlkhat a mu kha dingin ka ki-lam-ena, ahih hangin ka sanggamnu’ phuah hih la dawng khat bekbek in Pasian’ na tam semzaw hi, ci-in ka ngaihsun hi” ci-in gen ngei hi.\nCharlotte Elliott’ phuah la peuhmah a kigawmin dawng 150 pha a, England gam-a numei laphuakte’ lakah a siampen khat-a kiciamteh ahi hi. A sih khit ciangin a laidalte lakah hih la tungtawna a nuntakna uh a kikhel mi tul tampite’ lungdam kohna laikhak tampi kimu hi.\nWilliam Bradbury’ phuah la-awte lakah hih la, “Ka Hi Bangin” (Just As I Am) banah, “ Ama’n Hong Kha” (He Leadeth Me), “Thunget Hun Nuam” (Sweet Hour of Prayer), “Zeisu’n Hong It Ka Thei Hi” (Jesus Loves Me), “Depth of Mercy,” “Even Me”, “The Solid Rock” cihte minthang mahmah hi.\nNumei zawngkhal khat’ phuah hih la in mi bangzahte’ nuntakna khel hiam cih bel tawntung mun leh tawntung hun i tun ciang bekin kithei pan ding hi. Hih la bel kikhop man cianga ki-apna sapna beka zat ding hi lo a, thu-ummi peuhmah hih la kithuhilhsak-a, tawntung i dinmun leh Pasian tawh i kilemnate ei’ hihna khat beek hang hi lo-in Zeisu Khazih hong zawhsaksa nasep hang hi cih i kiphawksak kikkik den ding ahi hi.\nPrevious: Malaysia ah African mikhemkhem tetawh akipawl mi 44 kiman ~ ZD\nNext: Vondeih Kep Ding – 79 (Dimno’ Pa)\nDimno’ Nu laikhak – 4\nSingapore aki tuancilgawppa amaitang siacipgawp in bawlphat kulding


url: =Global Buanli Family: Tulaai Leitung Thuthang tuamtuam updates October 16, 2013\nTulaai Leitung Thuthang tuamtuam updates October 16, 2013\nZomi Kheempeuh in I it mahmah ahi Khalam taksalam ah Ipa Rev Dr Chin Do Kham luanghawm Tulsa khuapi 10/16/13 ni in tungkhinta a, 10/19/13 ni in Tulsa Khua ah kivui tading hi. Alamdang mahmah in Pasian in atapa a it daan asangkahna leh Professor asepnalui Oral Robert University neipa Oral Robert leh Pasian naseem miminthang te kivuina haan ah kivuiding hi. Leitung muntuamtuam ah Zomi te in Dr Kham Pawkna hun kibawlciat a, lungleenna itna ngaihna te kisuutsuut laai hi.\nDr Khawm Luanghawm tawh kisai in Internet sungkhawng ah huihbek mahtawh aluanghawm kawlgam ah puakding kitaangko saamnapin asum apaai apiakhiading leh Azi ata abeh aphungtung ah thupi tak a angeen kuamah ki omlo leh angen sun ten kapuading uh cihlam hilozaw in ongkha un cihlam ahihman in huihlak bek mah ah amaaimang suak a , Tulsa khuapi USA gam ah akivuiding suak hi.\nZomi hizah ahau alian apil asiam ki om saam a imakaaipi khat lawmlawm Innteek te igamtatsak peen khasiat huai mahmah hi. Zomi te peen minam avei ait thu le la akinteng peen aneiloteng, ahaiteng ihi sese a, Vok bang a Tonsim lam a zuakding lah ahisam lo apil, ahau , athau tata bangmah kinlo, ciil tentan a I om mihmiah peen iminam cidamlohna khat ahihman khasiat huai mahmah hi. Vantung leh Hell ah sum kipua theilo ci hi.\nRev Dr Chin Do Kham zahtaakna leh itna lahna in asihni pan mithum sung na seemlo in akhawlcip kahi a, asi te lah ongtho kik nawnloding ahihman Topa Khasiantho kihehneemsak in ikhitui nuulkawm in nasep kipan kik ta ni…\n· October kha 15 ni in Madalay khuapi leh Sagaing khuapi sung ah Bomb puakkham a, October 14 ni mah in Yangon Trader Hotel sung ah bomb puakkham leuleu ahihman in USA gami numei khat liam hi. Hih Trader Hotel Bomb puakhamsak mi thumte 10/15/13 ni in Mon State Bilin khua ah kiman a mithum lak ah khat pa KNU gaalkaap lui ci hi. Manlay leh Sagaing a bomb puaksak te lak ah nih peen 10/16/13 ni in Mon state ah kiman leuleu in khat taaisuah ci in Mon state palik te in genkhia uhhi. Hihbang a tusungteng kawlgam sung bomb puakkhapna hang in USA gam leh Gamlian pawlkhat te in kawlgamsung zinloding in agammi te uh thu pia uhhi. Aung San Suu Kyi inbek Lau O Vuau citeitei hi.\n· Kawlgam Democracy makaaipi leh NLD makaaipi Daw Aung San Suu Kyi Europe gam athumveina khualzinding in October 18 in kawlgam pan dingkhiading a November 2 nidong gam 5 zinkawikawi ding hi ci in NLD zumpi te in taangkokhia uhhi.\n· Denmark kumpi te huhna leh thukimna ombang in Chin State khuapi 5 te ahi Tedim,Tonzang,Falam,Than Tlang leh Khalkha khua tan 10 saangte ah amasapeen Computer pia khinta a, anihvei na Matupi,Kanpalet,Paletwah leh MIndat khuapi tan 10 sangte ah kipia ding hi ci in CNF makaaiten taangkokhia uhhi. Computer athuahsak ding peen athuahtheiteen ngeentek uha, Titsa Oo te in ngah ci hi. Denmark gam te in Chin State bup ading Computer 903, Space pan Internet matna set 35, Meiset leh Dynamo 30 ongpiakkhiat uh ahihi. CNF te peen kawl kumpi tetawh kilemna thukimna abawlna uh ah Computer IT lam ah Chin state ading mapangkhawmding cih om ahihman in amautung ongtawn hi a CNF te huhna hilo hi.\n· Philippine gam ah 10/15/13 ni in 7.2 Magnitude ahaat zin ling ahihman in mi 150 vaal si in 300 vaal liam uhhi. Tua ban ah inn le lo tampi tak sia ahihman in mi a 10,000 asim in hamsatna lianpi thuak uhhi. 10/16/13 ni in Philippine President Benigno Aquino in hamsatna thuakteng baan et in tha piakawikawi hi.\n· USA gam California state Catalina tuikulh kiang ah tuisung lam naseem Siama Jasmine Santana kicinu in 10/16/13 ni in Ngasa-,Sanga pi 18 asau khat asisa in mu ahihman lamdang salua in alawmte sam a tuinawl ah mi 15 in akaih khiat uh leh kaaizopan uhhi. HIh Ngasa peen Oarfish kici in leitung ah asaupeenpeen hi ci in genkhia uhhi.\n· USA gam sung buaina ahi Kumpi nasepna pawlkhat adinkhawlna pan angeibang in akihonkik theih nading in sumvaai thukhunthak khat 10/16/13 ni in Upper Parliament ah Meetang DEih 81, Deihlo 18 tawh thukimna ngahta uhhi. Asawtlo in Lower Parliament ah Meetang tawh thukimna kila leuleu ding a thukimna hoih akingah leh Kumpi nasepna angeibang in ongkihong kiktading hi. Malaysia pan USA ongleeng dingte zong ongkihong kiktading hi thungetna ah phawk ni ei\n· Laos gamte neihsa Vaanleeng mi 49 apua ATR 72-600 khat khuahun siatluatna hang in tuhteilo in Mekong gunsung ah 10/16/13 ni in kia a Vanleeng tung a atuang khualzin mi 44 leh vanleeng naseem mi 5 si hi ci in Loas vanlam saite in taangkokhia uhhi. Tuaban ah hih misi te peen French, Australia, Thai leh S Korea gammite hi ci in genbeh uhhi.\n· Paraguayan gam Santa Rosa de Aguaray khua ah Jose Manuel Riella, kum 103 leh azi Martina Lopez, kum 99 te in kum 80 sung nupa a aom khit uh 10/16/13 ni in biakna ngeina bang in mipite maai ah Siangtho kiteena nei uhhi. Atate uh 8 leh Atute uh 50 ,Atusawn te uh 55 tengzong mopawi ah kihel thei uhhi. Teeklua ta uh ahihman un Mopawi sung in na lususu kha uhhi.\n· Japan gam Tokyo khuapi sung leh akhanglam Izu Oshima island dungteng Typhoon huihpi in 10/15/13 ni in nasiatak in nawk ahihman in mi 18 asi kimuta a mi 30 mangthang laai hi ci in Japan kumpi te in 10/16/13 ni in taangkokhia uhhi.\n· Syria gam Deraa province sung ah Mini Bus khat in Mine siikkha ahihman in mipi 21 si hi ci in London khua aphualsaat Syria gam mihing zaleenna kanpawl in 10/16/13 ni in taangkokhia uhhi. 10/15/13 ni mah in Kurdish thautawi te leh Al-Qaeda thautawi te kidona hang in Hassaka kuam ah mi 41 si hi ci in genbeh uhhi.\n· P5+1 kici Leitung ah a thahaat gamte ahi Britain, China, France, Russia leh US) plus Germany gamteng leh Iran te Geneva khuapi ah Iran Nuclear vaai 10/15-16/13 ni nih sung nasiatak in Iran tetawh kikumkhawm uh a tutung a thukikupna peen kician in thupi mahmah ci in EU Makaai Catherine Ashton in genkhia hi. Thu kikupna azompeen November 7-8 ni hiding ci in genbeh hi.


url: =B.Muan Ngaihte tungpan dahpihna lai :: ZOMI DAILY\nposted on 31 July 2016 at 12:06 am Lomkholna: Dahpihna, News, Zomi\nPasian in Mihing a hongbawl in amah kiang zuankiik ding a ahongbawl Ahih bangmah in I IIT mahmah ahi Sanggam Peter Lian Leh Sanggam Tua Tuang te in Mihing ngaihsutna aa ahunlo laitak a ahong omlohsan nahang un Leitung bup a om Zomi te kidah mahmah a, Thuak haksa kisa in, Dipngek hong dawtkha a, Ki kap Tek hi….\nAmaute hong sihsanna pen Ko Zomi Artiste te diing in supna lianpi ahi hi… Zomi sung a Laasiam, Mithupi Amaute bangbang Piang nawnlo diing ahihna ah na kisa in Zomi Artistes te’n na Sa in, thuaksiam haksa kisa mahmah hi.\nHimahleh Pasian in, Amisiangtho te Sihna pen amah mitmuh in Thupi Sa mahmah ahihman in…..Pasian kiang kipahthu igen zaw a, a neitu pasian in hong laksak man in Lungdam Thu ipulak ahi. Pasian in adah-akap, a Innkuan te, Lawm-le-gualte hong hehneemta hen….. I Mittui hong nulhul sakta hen cih ka thumna ahi.\nBan ah, Sya Tua Tuang ii Zi Leh ta zong Pasian in damna pia in ompih henla, Sya Peter Lian ii Tate Leh a Zi mahmah zong Pasian in ompihta hen cih kathumna ahi.\nNo te hong dahpih\nPrevious: Motor Accident tawh hongnusia Peter Lianpi ii “Lungzuan Zaila”\nNext: Kua aa ding sem, bangci sep – 2


url: =Murlen: Khang thak Zomi te khual zin na ah Phawk ding Thu\nMurlen khua in 4-5 March 2010 in Platinum Jubilee zang hi.Platinum Jubilee Magazine bawl uh hi. A omna pen- Champhai District, Mizoram,India Latitude : N 23º 32' 42" to 23º 41' 36" Longitude : E 92º 13' 12" to 92º 27' 24" Altitude : 400 mts to 1897 mts Area : 100 Sq.km Rainfall : 2100 to 2500 mm\nKhang thak Zomi te khual zin na ah Phawk ding Thu\nPosted by: "Thang Bawi" drthangboi@yahoo.ca drthangboi\nThu Apr 2, 2009 9:22 pm (PDT)\nKhang thak Zomi te khual zin na ah Phawk ding Thu (Things to remember in Migration of present Zomi)\nEi Zomi te sung ah hun khat khit hun khat, ih na sep/lung lutna (interest) te hong ki khel khel hi ci in ka mu hi. Ih pian na gam ah ann ki kham lo a hih man in, a hun hun in mun dang, khua dang ah khangtoh na/ lo no na zong ding in ki kuan khia hi (migration).\nA bei sa kum (30-40) pawl a khang no a zin khia a tam zaw te in kawl gam vai gam ah gal kap tum in khua tuam tuam ah zi leh ta hong nei uh hi. A hang in, gal kap tum theih nang, I ci damnak leh, sum leh pai/ lai tan sang ki sam khol lo hi. Lo khawh na (sing tang nun tak na) tawh a tate Yangon, Mandalay cih khua pi te a University te ah sang a kah sak zo ki tawm mah mah hi. (Product of Chin State= Soliders).Tua a hih man in, tua hun a ih ma kai a tam zaw te zong galkap officer te mah hong hi pah hi.\nA bei sa kum (20-30) kim pawl ciang in, sum bawl a khaul zin hong thang leu leu hi.\nTu ma kum (10-20) kim a ki pan, Biakna lam khanlawh na tawh ki zui in Pawl pi tuam tuam hong tam sem sem a, Laisiangtho sang kah ding pen hong popular mah mah leu leu hi. (Product of Chin State= Pastors).\nTu hun ciang in ei Zomi te zong Pasian hong heh pih na tawh Leitung mun tuam tuam ah I ki zel pian pian ta hi. Khua pi pawl khat bang ah, a za lom lom in ki teng ta hi. A bei sa hun in ei Zomi lak pan vai tuam tuam (Pilna sin,Embassy ah nasem, Conference/meeting kah etc.) tawh gam dang ah a pai neng neng I om hi. Tu hun ciang in, gam dang pai a tam zaw (>95%, ka up mawh na) pen ih Nuntak na a hak sat luat man in (van lam,lei lam, tui lam tawn in) ih pian na gam leh lei, ih innkuan leh ih mipih teng nusia in phut theih bang bang ki phu a, gam dang a ki pai a hi hi.\nIh theih sa mah bang in Ih omna/pai na gam khem peuh pen ih Kawlgam sang in a na khang to zaw na hi pah hi (a tawm pen in,Ih gam sang sum zon na baih zaw). Inn pan ih kuan khiat cil in gam dang ah va teng suak ning cih khen sat na tawh a pai mi om/tam lua ding in ka um kei hi. A hih hang theih loh kaal in hun hong bei han han in, ih omna mun tek ah ki ngei na seh/nuam kisa (settle) nuam pian ta hi. A Innkuan bup a teng zo te(tun khit ciang innkuan pih nei te) bang in, ta te mai lam ding khual na tawh ten suak ding a a khen sat vi ve hi ding in ka um hi. Hih bang a ih tun theih man in zong, inn lam a ih nu siat ih innkuan , pawlpi leh ih khua ih tui in zong a tawm leh a tam in hong nop tuam pih uh a hih man in lungdam huai hi.\nStep 1 Ih tun cil a hih man in, inn lam a ih nusiat, ei hong muang /ngak a om ih inn kuan pih te nek tawm ding vai hawm sak hong kul ma sa kha ding hi. Tua a hih man in Sep theih peuh peuh sem in bang tan hiam khat ih huh ma sak ding ki sam hi. Tua bang ih Sep kawm in ih om na gam I ngei na leh pau leh ham zong ih tel/siam nang han ciam kul ding hi.\nStep2 Ih nu siat te neek tawm ding ih muh zawh ciang mai lam ah a taang zai zaw in na ih sep zawh nang leh a khang to sem sem ih ki sap na (growing needs) te ih sik zawh nang in thu ih ngaih sut mah mah ding hong kul ta hi.Step 1 na ih zawh khit ciang in, ih utna/main gap na tawh ki tuak in a nuai a thu 2 sung pan khat zaw zaw tel ding in hoih ka sa hi.\n(a) Nasep ding bek a lung tung ta ding: Kei muh na ah khan tawn in, ih na sep ma sak pen (survival job) sep sang in ei ma ai tuam na sep (private business) khat peuh peuh, Gtn: Ann sai tuam tuam, Grocery store, Private Cleaning, Laundry service,…, cih bang ih sep kei leh ki khang to zo lo ding hi.\n(b) Pilna/Siamna a sin nuam ta ding: Ei ma ai tuam na sep sep ding ih uk kei leh pilna zong in sang hoih tak ih kah ding thu pi ka sa hi. Pilna/Siamna nei lo pi in kha sum hoih ki sang ngei lo ding cih ih theih sa tek hi. A diak in gam khang to te ah a tung sa te in deih na lungsim lian ih neih nak leh ih sin nop peuh peuh a ki sin thei/zo ding in ka mu hi. Lung kia lo tak leh han ciam tak in ih zop suak nak leh zawh lah ding khat zong om lo ding hi.\nIh tun tun na mun tek pan tawm vei sung in a lawh cing, mi a bang thupha ngah Zomi te suak in, ih nu siat ih mipih te a dom sang zo te ih suah zawh nang Topa’n thupha hong pia ciat ta hen!\nPosted by DS Pau at 3:28 AM\nSukte Ukpi hun sungah Sangkah vai\nDoes the Church still Care about You?\nSukte Gaal Sukte Army\nKennedy Space Center ah - 4 & 5\nNgaihsut huai thu - Tuimui ah Meitei te\nInfluenza (Flu, Nat-tun, Tot-kuae)\nKennedy Space Center ah - 3:\nKennedy Space Center ah - 2:\nZYA leh ZOFA Vai\nKennedy Space Center ah - 1\nTaangham bot nupate: Murlen\nIs Easter about the Resurrection?\nPaupu The Hero:Nang bang bawla kinei la??\nThual Zen gal & Lusei tapong\nZCLS thu theih huai pawl khat\nZomi leh Change: Murlen\nPUPATE SAHAWM DAN\nTen Most Influential Christian Leaders\nCikha khua kimah kidop huai\nWebsite hon theih loh nei maw????\nSITNI PA' LUNGDAMKOH BIAKPIAKNA:\nKI SIH PIH NGAM LO\nLia leh taang kizat cilna vai\nSMS leitung bupah khak dan:murlen\nZomi leh Worldview\nGAMBUP UPADI BULPI(CONSTITUTION) TAWH KISAI


url: =USA paitheih nading DV Lottery ngahcih kikhemna :: ZOMI DAILY\nposted on 10 April 2016 at 7:29 am Lomkholna: Article, Sawltak, Theihhuai\nTuhun Internet khanghun aki cihcih mahbangin leitung khantohna tawh kizui in Internet tungpan khatlekhat lai kikhak, Phone kiho, van kizuak ziahziah theita hi. Hih khantohna tawh kizui in leitung ngeinakhat ihcidiam kikhem kizuauna zong Internet tungah na om veve a, apualam sangin uptheihtheih dingin khemsiam zawlai uhhi. Nungsungteng in lawmte pawlkhatin US DV Lottery kiteelna ngahteh cih Email ngahkha uh ahih manin, na nuamman mahmah uhhi. Tuabangin DV Lottery ngahteh cih Email a ngahkha pawlkhat in atakpi mahhiam cih Email hong Forward in hongdongthei uhhi.\nAdang tampizong etsak kullo in, amasa penin tuate kiangah “DV Lottery ngahtheih nadingin US kumpi tungah Form napuak ngeihiam?” cih dongkik masaleng atakpi ahihleh hihloh kitelcianphial dekpah hi. Lottery leilopi in Lottery ngah cih aomtheihloh mahbangin, DV Lottery zong tuabangmah ahihi. Application Form puaklopi in DV Lottery ngahteh cih email tawh hongki zaksakleh lungdam luatding hilo a, kikhemna nahizaw theihi.\nAnihna ah tuabangin zaksakna email ongki khakciangin a Email ID hoihtak etciandingzong thupi mahmah hi. Pawlkhatte akizaksakna email pen visa-dv@usa-dv-gov.org ahih keileh visa-dv@usa.com cihkhawng hithei hi. US kumpi in nangkiangah laithupi khat hongkhakding ahihleh .org, .com cihtawh email ID tawp ngei kholloding a, @state.gov ahih keileh .gov cihdan khathamtang hizaw khading hi. Tuaban ah DV ihcihcih Diversity Visa Lottery thusaite in hih kiteelna angahte Email tawh a zaksakloh banah, Postal Mail nangawntawh ka zasak nawnkei uh ci’n hihbangin Mangkam tawh a website ah sianggen mahmahkhin uhhi. “The Kentucky Consular Center no longer mails notification letters and does not use email to notify DV entrants of their selection in the DV lottery.” Tua hi-in DV-2012 akipan DV Lottery asiaute in zaksakna lai ngakding hilo a, Internet tungtawn in kanding, Check ding ahihi.\nAthumna ah DV Lottery nangah takpi lehzong US kumpi in amau kiangah Western Union tawh Processing Fee piakding hongkalh ngeiloding hi. Western Union cihpen khatlehkhat Personal sum kikhak ziauziauna in akitamzatpen te lakah khat hi a, kumpite tungah Fee khatpeuhpeuh piaknading in “Mode of Payment” pen Western Union kizangngei khollo hi. Western Union pen khatlekhat sum kikhak nadingin olpen ahih manin, Internet tungtawnin mikhemkhem te inzong Western Union tawh sum hongkhak in hongcikha hamtang dinghi. Western Union tawh sumkhakding honggente hoihtak kantelding thupi mahmah hi.\nAtung a ihgen thumteng banah DV Lottery na ngahleh ngahlo natheihcian nopleh hih http://www.dvlottery.state.gov panin kisittel theihi. Tuabangin Online pan nasittel theihnading in DV Lottery Application Form napuaklai in atungah nagelh Information te kisamkik ding hi. Tua Information te omlo in Online pan kisittelthei loding a, DV Lottery thusaite’n zong tua Information te hongkhakkik theiloding uhhi.\nHih DV Lottery Program tawh USA te’n leitung gamtuamtuam panin kumkhat in mi 55,000 bang samtheizel uhhi. 2010 kumin Kawlgam pan mi 473 in DV ngah uh a, 2011 kum mi 367 in ngahkhia uhhi. US DV Lottery thu akicingzaw in nasim behnop leh hih https://travel.state.gov panin kisimbeh theihi. ZD Sawltak #zomidaily 2011-08-02\nPrevious: Khang Kilumlet ~ Hau Za Cin\nNext: Zek siamna in kicing sak ~ Philip Khaipu


url: =Thukham le Gupkhiatna! ~ Rev. Fr. Damian Dal :: ZOMI DAILY\nThukham le Gupkhiatna! ~ Rev. Fr. Damian Dal\nposted on 28 May 2015 at 6:12 pm Lomkholna: Article, Biakna, DamianDal\nThukham le Gupkhiatna!\nDotna nih: Thukkham pen Topa zeisu in a Si leh Sa tawh hong tatkhit teh kisam nawnlo ci uhhi. Mawhna i bawl hang Jesu Si leh sa tawh hong tatsa hi-in, vangam direct tung ding cimawk uhhi. Hih thutawh kisai in nonggen zawhnang hongthum ing (Thudong, Peter Lalpi, USA)\nLaisiangtho sungah Topa Jesu in Thukham tawh kisai in hici in honghilh hi:\nThukham aphiat dingin hong pai hi, ci-in hong ngaihsun kei un. Thukham aphiat dingin a hong pai hiloin, a kicingsak dingin a hong pai ka hizaw hi. Hoihtakin na phawk ding uh thu panin: Van leh lei a bei mateng, hih thukhamte a neupen khat nangawn’ deihna tangtung lopi-in mawkmailo ding hi (Mt 5: 17-18).\nTopa Jesu in bangci bangin Thukham hongkicingsak hiam cih i theihtel ding athupi mahmah ahihi. Tua thu i tel nadingin, Laisiangtho sunga hong kihilh thukham namthum i enmasa dinghi. Tua thum te in:\n(i) Pasian thukham namsawm (Paikhiatna 20: 1-17, Gamlakvakna 5: 6-21)\n(ii) Moses thukham tuamtuam te\n(iii) Topa Jesu hongpiak thukham (Jn 13: 34; Jn 15: 12, 17).\n(i) Pasian Thukham namsawm (Paikhiatna 20: 1-17)\nAma mite khat le khat ki-it in amadeihna bangin anuntak theihna dingun Pasian in Moses tungtawn in nuntakzia ding hilhin, sihna lam atunthei hoihlo nuntakzia tepan akidoptheih nading un Thukham napia hi. Tua Thukham te mihing bawl leh, mihingte in phuattawm hi lo in, Pasian kiangpan hongpai ahih manin, kua mah in phiatthei lo in, zong paikhia thei lo uhhi. Hi thu hangin, Topa Jesu in Thukham aphiatding in hongpai ka hi kei a, akicingsak ding in hongpai ka hihi ci in, siangtak in honghilh hi. Tua Thukham namsawm te in Pasian leh mihing te kizopna apicingsak lampi te hi in, Pasian le mihing kizopna, mihing le mihing kizopna cih thunih te Pasian deihna tawh kituak nuntak-kizopna ahih nading lampi te ahihi.\nThukham namsawm te i etkik ciangin, amasa penpen Thukham in;\n1. Kei in na Topa Pasian ka hihi. Keilo ngal adang nate nabia kei in.\nLeitung vantung abawl asiam Pasian khat bek hi in, tua Pasian bek bia dingin hongsawl hi. Hi thukham kiphiat thei ngeilo ding ahih na thu hangin, Topa Jesu in Thukham phiatding hilo in, acingsak dingin hongpai ka hihi naci hi. Mikhempeuh te in, Pasian khatbek ahi, anungta Pasian bia in, tawntung nuntakna angah theihna dingun, Topa Jesu hongpai in, anuntakna hongpiak khiatna tawh mihing khempeuh te in, a Pa mai ah, dikkisakna ngah in, tawntung nuntakna angah theih nading un Pasian khatbek om a, tua lo Pasian dang akibiakloh nading thukham hongkicingsak hi. Tua thu hangin, Jesu Topa a ummi khempeuh te in, Thukham paikhia lo in, honggum pa Topa Jesu deihna bangin, Pasian khatbek i biakna tawh Thukham akicingsak dingte ihi zaw hi.\n2. Na Topa Pasian min nathangzat kei in.\nAnungta tawntung, vangliatna khempeuhtawh acing Pasian a ummi te in, bangci bangin, Topa min thangzat in, kimawkciam na, hamsiatna, kitot kiselna, in zangthei ding ahihiam. Tuabang gamtatna in, Pasian min thangzatna ahih manin, Pasian in deihlo ahihna thu honghilh hi. Pasian a um taktak mite ading hi Thukham beithei dingin i lamen dinghiam. Bei ngei lo ding bek tham lo in, nisim i nuntakpih ding ahi zaw hi. Tu hunciangin, Pasian ka um, Jesu Topa kasanghi aci mitampi te pawlkhat in, Topa min thangzat in, Topa minsuangin, kimawk ciam nate, Topa minsuangin, samsiatna gensiatna zahko nate zatbelh in nathei uhhi. Tua bangnuntakna pan kisawm in,anungta Topa min siangthotak leh zahtakna tawh i nuntakpih nang honghilh ahihi. Israel minam te in, Pasian min pen vanglian lua hi ci in um in thei uh ahih man in, Pasian zong naci ngamlo in, YHWH cih nangawh awgging in lokhia ngamlo uh a, Adonai ci in nasam uhhi.\n3. Na Topa Pasian ni nasiangtho sak in\nTopa a um mite adingin Topa ni i sianthosak ding Pasian hongpiak i vaipuak ahihi. Hih thu hangin, Christian akici, Jesu Topa a um, honpa leh gumpa in sangin, ama thawhkikna tawh sihna azawhni, ni khempeuhte lak ah asiangtho pen ni, avanglianpen ni ahi, Topa thawhkik ni pen Topa ni (the Day of the Lord) ci in, Christian masa te in AD 50 pekpan naciam teh in, tua ni in, athokik Topa bia in, phatin pahtawi nate nanei uh a, tuni dongciang, Jesu Topa a ummi khempeuh in, Topa thawhkikni pen Topa ni ci in, siangthosak in, biakpiakna ni i zanghi. Topa ni siangthosak ding thukham pen bangci in mite in maimangsak theiding ahi hiam.\nThukham namsawm te sungpan in ali na pan a sawmna dongin mihing te khat le khat Topa deihna banga nuntak theihnang lam honghilh ahihi. Nu le pa zahtak ding, mithat lo ding, mizi/mipasal tawh mawhlo ding, mi na guuksak lo ding, aman lo teci panglo ding, mi neihsa deihgawh lo ding cih te ahihi.\nThukham kisam lo aci mi te in, adah huai penpen mi ahihi. Banghanghiam cihleh Topa Jesu min suangin, a uut uut un gamtat theihnang khuanngah akisa khialkha mi ahih manin, alau huai penpen mi ahihi. Topa Jesu i upa, isan khit ciangin, nu le pa zahtak kulnawn lo ding ahi hiam, mina guuksak lel in, uut uut in gamta in, Jesu in honggum zo ciding i hi hiam, aman lo teci pangin, Jesu ka um hi ci ding i hihiam. Hih thute hangin, thukham kisamlo aci mi in, Jesu Topa honghilh, “Thukham aphiatding kahi kei hi, akicingsak dinginhongpai ka hihi,” cih kammal tawh ki lehbulh in, kikeelkik ahih nathu theihding athupi ahihi.\nChristian te in Moses thukham aki nuntakpih ahi kei hi. Moses thukham tawh kisai in, Joshua 8: 31-32 sungah “Torat Moshe תֹּורַת מֹשֶׁה”hici in nakigelh a, “instructions of Moses” – Moses thupiakna cihna hi in, thukham ahi kei hi. Hih thu hangin, Torah of Moses ci in naki gelh hi. Hih Moses thupiakna (Moses’ instructions) in Judah minam te ii nisim nuntakna ding tawh kisai in, minam khat ii zuihding ngeina leh gamtatna hi in, Pasian thukham ahi kei hi. Tua thu ahangin Catholic Pawlpi in “Thukham” acih ciangin, “Moses thukham” hi lo in, Pasian thukham akigen ahih nathu telding athupi ahihi.\nTopa Jesu in thukham phiatding hongpai hilo in, akicingsak dingin hongpai ahih mahbangin, thukham namsawm te Thukham namnih in honggawm sak hi. Tua in:\nSia aw, thukham khempeuh sung panin bang thukham lianpen ahi hiam?” ci-in a dong hi. Jesuh in, “Na Topa Pasian na lungsim khempeuh, na nuntakna khempeuh, leh na pilna khempeuh tawh na it ding hi, cihna ahi hi. Hih pen a masapen, a lianpen thukham ahi hi. A nihna pen a masa mah tawh kibang a, nangma pumpi na it bangin na vengte na it in, cihna ahi hi. * 40Hih thukham nihte tung panin thukham dang khempeuh leh kamsangte’ thuhilhna khempeuh a hong mengkhia ahi hi,” ci-in a dawng hi (Mt 22: 36-40).\nPasian i itding leh midangte zong eimah i ki-it bangin it in, Topa in anuntakna piakkhia in eite hongit mahbangin, ei te in zong i nuntakna nangawn itsit lo in, midangte ading ipiak khiatna tawh, Pasian tungah i upna, i muanin, i itna te i lahkhiat theih nading in, Jesu Topa in eite thu hong pia a, tua in, “Kei mah in note kongit mahbangin, note khat le khat na ki-it un” (Jn 13: 34, Jn 15: 12,17) hong ci hi.\nMoses tungtawn in Pasian hongpiak Thukham namsawm le Topa Jesu hongpiak Thukham namnih in aki bang ahihi.\nPasian le mite kizopna leh, Pasian i upna hangin, Pasian deihna bangin, mihing te khat le khat kikal ah kizopna hoih pianin, leitungah Pasian gam amalep te i suakding pen Topa deihna hihi. Tua thu hangin, Topa honghilh thunget na sungah, “Nagam sungah kote hongla in” ci lo zaw in, “Hih leitungah nagam hongtungta hen, Vantungah nadeihna akicih mahbangin, hi leitungah zong kicing ta hen” ci in hongngensak ahih nathu phawk in, Thukham in nuntakna lampi, Pasian deih nuntakna zia, gupkhiatna ngahmi te nuntakzia ding lampi ahizawk na thu phawkin, tuabang nuntakzia tawh Topa mai ah, asiangtho minam, Jesu Topa a um le ama thu azui taktak te ihih na akilangsak minam ihih zawk nang, khat le khat khut kilen kawm in, mapangciat ni, Topa minthang ta hen, amen.\nPrevious: Tedim Khua leh Mang Thukituah ~ Thang San Mung\nNext: President Award ngah lungdam pihna


url: =CS 2: Eite Aadinga Muanhuai Hong Sepsak - Zomi Adventist Innkuan\n2—Eite Aadinga Muanhuai Hong Sepsak17(Our Bountiful Benefactor)\nPasian’ vangliatna in i lungtang a kisaaina, i tuap gamtatna le i pumpi bup ah kizel a gam tang i sihui khempeuh ah kilang hi. Nuntak khuasak theihna thupha i ngahna hangin Topa’ tung lung-dam i ko ding hi. Mihingte in ganhingte’ tungah uk zawhna vang i neihna pen zong hong bawl Pa Pasian’ hong piak ahi hi.\nTopa in eite Ama thupha hehpihna tawh tha hong dip den hi. Nisim i neek an, i dawn tui, i silh puan, i diik huihte Topa’ kiang pan thupha liuliau ahi hi. Topa’ hong kepna om lo hileh huih sung pan natna lungno tampi kingah ding hi. Topa pen teh theih loh itna a nei Pasian le hongkem tawntung Pa ahi hi.\nLeitung khempeuh a taan ni, a vot hiithiat kha, a te diamdi-am aksite tawh a kizem vandumpi, leitang tha a pia lopate a pokhiasak guahtui, a manpha mahmah Topa’ bawlsa nate, sing-kungte, lingkungte le singno kungte, mangbuh vui hilh-helhte, adum diildial van maitang, a hing dikdek leitangh, sun le zan a kikhel nate, khua hun kikhel nate khempeuh in Pasian’ hong itna hong lak hi.\nVantung a om nate in Pasian tawh hong kizom sak hi. Nupi khat in a dam lo a tano kintak a, a kep sangin Pasian in eite hong kin in hong kem hi. “Pate in tate it in a hehpih mah bangin Pasian in amah azahtakte it in hehpih mahmah hi.” (R & H, Sept.18, 1888).\nPasian’ Kiang Pan i Ngah Mah Bangin Pia-khia Ding (Continual Recipients to Give Continual)\nEite in Pasian kiang pan thupha a tawn-tung i ngah ngit-nget mah bangin, i piakhia tawn-tung ding hi. Vantung pan thu-pha hong pia den18 Pa in hong thupha piak khawl leh bek, ei zong piakkhiatna i khawl kul pan ding hi. Pasian in cik mah hunin hong itna khiam lo-in, hong nusia ngei lo hi. Eite aadingin na hoih hong sepsak den hi.\nTopa in nisim naisim in hong vil hong kem den hi. Topa in i anneek sabuai an tawh a dim dingin hong bawlsak hi. Topa in lungnuam taka tha dimkik theih nading ihmut nuam zong hong pia hi. Leitung nate tawh kisai nasepna pan i tawldam theih nading le, Ama’ inn sungah Amah i biak theih nadingin kaal simin Sabbath tawl-ngakna hong pia hi. I paina khempeuh ah khuavak bang a lam hong lak dingin Laisiangtho hong pia hi. Tua Laisiangtho bu sung panin a manpha mahmah pilna le thuhilhna i ngah thei hi. Lungsim takpi tawh i mawhnate pulaak a, upna takpi tawh Amah i zuat leh Topa in hehpihna thupha hong buak suk hi. Adang khempeuh banah tehpih om lo hehpihna thupha a hi, a it mahmah a Tapa hong pia-in, tua a Tapa kiang pan hih leitung nuntakna thupha le tawntung nuntakna thupha hong luang khiasak hi.\nCiampel lo A ma hoihna le, hong hehpihnate i kalsuanna khempeuh ah i mu thei hi. Eite in thumaan citak takin, Pasian aa ahi, sawm-ah-khat i piakkik ban ah, Topa’ sumkholna sungah lung-dam koh sumpite zong i pia ding hi. I sumlut-te’ lak panin anpalte zong Gumpa’ kiangah i paipih ding hi. Hih in, ei aadingin a hoih pen le a siangtho pen nasep ahi hi. (R&H, Feb. 9, 1886).\nSee also GC 24: A Siangtho Laka Siangthobel Munah\nLungdamna Lahkhiat Nading Lampi Khat Bek Om (Only Way to Manifest Gratitude)\nI sumpite le letsongte tawh Topa’ i hausak zo kei ding hi. “Na khempeuh Topa’ kiang pan i ngah hi a, Topa’ aa te Topa i pia-kik hi” ci-in, Late siapa’n na gen hi. Pasian’ hong itna le hong hehpihna lungdamna i lahkik theih nadingin Pasian in lampi hong honsak hi. Midangte’ tungah zong tua bang mahin hih ding hi. Eite in hidan bek mah tawh19 Pasian tung i lungdamna le i itna i kokik thei hi. Topa’n lampi dang hong geelsak tuan lo hi. (R&H, Dec. 6,1887).\nPaul In Angsung-Khualna Thu A Langpanna (Paul’s Argu-ment Against Selfishness)\nPaul in u le naute’ angsung-khualna lungsim azung pan lot khiat dingin ngaihsun hi. Angsung bek ngaihsutna, hazatnate i neih laiteng Christ deih gamtat hoihna i nei thei ngeikei ding hi. Amaute lungsim sunga om Jesu’ itna in a sanggamte’ haksatna huh dingin lamlak ding hi. Amaute’ aading Jesu thuakna thu Paul in a hilhna tungtawn in amaute’ sungah itna hong khang sak hi.\n“Tua bang ka cih ciangin thukham hong pia kahi kei a, midangte’ hanciamna tungtawn in na itna uh maanhiam maanlo hiam cih kong ze-etna ahi hi. Banghang hiam cihleh i Topa Je-su in hau napi-in zawnna hongthuak manin note’ hauh nadinga hongthuak ahihna thupha hi cih nathei uh hi.”\nHih in Sawltak Paul i genpi pen ahi hi. Hih thu in Paul i thukham hi lo a, Topa Jesu i thupiak ahi hi. Pasian in mihingte hong piak thuphate bangzahin lian ahi hiam? Pasian tawh i ki-bat nadingin bangci sep ding ihi hiam? Cik mah hun a, a kibaan ngeilo ding piakkhiatna nam Topa in hong pia khia khin hi. Tua bang piakkhiatna in alangpang mite hong gupkhiatna thu, Topa’ gelna hong theih uh ciangin Topa’ hong itna hong telsiam nad-ing ahi hi. Tua ahih manin nangin na letsong piak, na sumpi piak bek tawh, “Tapa khat bek aneih sun hong pia” Pa Pasian tungah na piakte in kicing dingin na um kei ding hi. (R&H, May 15, 1901).\nPiakkhiat-nopna lungsim in vantung Pasian lungsim ahi hi. Ei angsung bek zonnopna lungsim in Satan lungsim ahi hi. (R&H, Oct. 17,1882).\nSee also Kumkikna Lamen Innkuan - Khen Thumna (Azom)\nPrev post Lawhsapna pan Lawhcinna Ah\nNext post Sabbath Biakinn Khat Mu